‘Jual kuih sebiji-sebiji lagi bagus daripada sebekas’ – Netizen

CYBERJAYA: Mungkin di awal Ramadan, kedengaran isu berhubung harga makanan di bazar naik mendadak, peniaga jual martabak rentung dan ada juga yang ‘bising’ mengenai roti john dijual mahal sedangkan isi cuma telur semata.

Belum selesai isu terbabit, timbul pula suara menzahirkan rasa kesal dengan peniaga kuih-muih yang rata-ratanya menjual secara ‘packing’ satu bekas sejenis kuih.

Keluhan peniaga kuih yang meluahkan jualan kuih mereka tidak habis menjadi topik buat warga net memberi reaksi tersendiri.

Menjengah di page Facebook Komuniti Kepala Batas, isu berkenaan ‘kuih tak laku’ itu menjadi perhatian apabila rata-rata netizen menyatakan pilihan jenis kuih kini menjadi terhad apabila peniaga menjual secara ‘packing’.

Rata-rata warga net berpandangan peniaga kuih-muih sewajarnya menjual juadah beraneka jenis itu secara asing bagi memudahkan mereka membuat pilihan kuih yang mereka idamkan.

“Sekarang kuih-kuih banyak pack sesiap. Kadang kita nak beli kuih campur-campur buat rasa-rasa. Kalau dah satu pack RM3. Beli tiga,empat jenis kuih dah berapa kan,” luah seorang netizen, Aisyaa Shabudin.

“Tula pasai… kebanyakan kuih yang dah packing siap-siap. Mana maunya nak beli… bukan nak makan hat satu jenis ja banyak-banyak, pelik-pelik peniaga la ni… kira nak suruh beli hat pack siap dah… pastu kalau nak beli lain jenis dah 5 ringgit dah… memang tak la nak beli,” kata Mohd Fadrul Esham.

“Jual sebiji-sebiji lagi bagus, pembeli boleh buat pilihan kalau jual sebekas tu nak makan seketul saja. Prefer beli yang boleh pilih-pilih,” ujar Nina Marina.

Dalam pada itu, ada juga yang hampir merajuk dengan sikap peniaga kuih-muih ini kerana sanggup menjual dengan harga yang mahal namun kualitinya tidak seberapa.

“Tambah geram kalau kuih-muih yang kita beli tu tak seberapa rasanya. Akhirnya, kuih tu tak habis dimakan then ke tong sampah la jawabnya. Frust beli kuih banyak-banyak tapi rasanya ‘tuuuut’,” luah seorang netizen yang tidak mahu dikenali.

Justeru, diharapkan peniaga kuih-muih di bazar dapat menjadikan ‘feedback’ warga net ini sebagai penanda aras dalam menyediakan jualan yang berkualiti dan memuaskan hati.

Author

Diyana Rahip

View all posts

View all posts


Video sekumpulan pekerja kurier campak ‘parcel’ pelanggan cetus kemarahan netizen

CYBERJAYA: Baru-baru ini, tular sebuah video memaparkan aksi sekumpulan pekerja kurier mencampak bungkusan parcel milik pelanggan sesama mereka.

Difahamkan, pekerja-pekerja tersebut sedang melakukan proses pengisihan mengikut bakul yang disediakan.

Menerusi perkongsian di aplikasi X, pengguna @rezarazali secara berseloroh mengatakan bahawa terdapat acara sukaneka di kawasan tersebut.

“Ingatkan ada acara sukaneka. Baru nak join,” selorohnya.

Menjengah di ruangan komen, rata-rata warga net meluahkan rasa kesal dengan cara pengendalian yang digunakan oleh pekerja kurier.

“Aku baru jer maki semalam, hantar barang main campak dan macam pencuri. Ingat orang bayar barang pakai daun kot!” selar netizen.

“Dalam banyak balingan tu, kalau bertembung tengah tengah tu depa tauk ja ka mana mana,” komen netizen

“Ooo. Sebab ni la kadang parcel aku boleh lari pergi Seri Iskandar la, Bangi la, Puchong la,” luah warga net.

Author

Nurul Ain Japri

View all posts

View all posts


Mangsa banjir di Sabah terus meningkat petang ini

KUALA LUMPUR: Seramai 12,582 mangsa banjir berada di pusat pemindahan sementara (PPS) di empat negeri dengan jumlah mangsa di Sabah terus mencatatkan peningkatan setakat 2 petang tadi.

Sekretariat Jawatankuasa Pengurusan Bencana Negeri (JPBN) Sabah dalam kenyataan petang ini memaklumkan jumlah mangsa banjir meningkat kepada 8,523 orang daripada 2,966 keluarga yang ditempatkan di 33 PPS di lima daerah, berbanding 6,843 orang daripada 2,412 keluarga pagi tadi.

Kota Marudu menjadi daerah paling terjejas dengan 6,150 mangsa banjir daripada 2,208 keluarga yang ditempatkan di 12 PPS manakala 1,522 orang daripada 530 keluarga ditempatkan di lapan PPS di Pitas.

Seramai 718 orang daripada 199 keluarga pula dipindahkan ke 10 PPS di Paitan, 109 orang daripada 24 keluarga dipindahkan ke sebuah PPS di Tawau dan 24 orang daripada lima keluarga dipindahkan ke dua PPS di Telupid.

Di PAHANG, Sekretariat JPBN melaporkan mangsa banjir meningkat sedikit kepada 327 orang daripada 99 keluarga berbanding pagi tadi iaitu 323 orang daripada 97 keluarga yang ditempatkan di tiga PPS di Rompin.

Mangsa banjir paling ramai ialah di PPS Kampung Setajam iaitu 165 orang, PPS Balai Raya Kampung Rekoh (122) dan PPS Balai Raya Bukit Lepas (40).

Di JOHOR, jumlah mangsa banjir turun kepada 3,676 orang yang ditempatkan di PPS, di tujuh daerah setakat 2 petang ini, berbanding 4,868 orang pada 8 pagi tadi.

JPBN memaklumkan 10 PPS telah ditutup termasuk masing-masing satu di Pontian, Mersing dan Muar, tiga di Kota Tinggi serta masing-masing dua di Segamat dan Kluang.

Mersing kekal daerah yang paling teruk terjejas banjir dengan 1,795 mangsa, diikuti Kluang (874), Kota Tinggi (486), Batu Pahat (363), Segamat (131), Muar (19) dan Tangkak (15).

Sebanyak lima sungai di negeri itu telah melepasi paras bahaya iaitu Sungai Muar di muara Sungai Gemas, Segamat dengan bacaan 19.08 meter (m); Sungai Lenik di Ladang Chaah, Segamat (6.43 m); Sungai Kahang di Kampung Contoh, Kluang (15.42 m); Sungai Endau, Mersing (2.83 m) dan Sungai Muar di Bukit Kepong, Muar (3.35 m).

Di SARAWAK, JPBN memaklumkan dua PPS yang beroperasi di Lundu dan Sematan telah ditutup secara rasmi pada 1.49 tengah hari tadi.

Menurutnya PPS berkenaan; SK Sebat dan Balai Raya Kampung Sebat Dayak, diaktifkan pada Rabu susulan hujan lebat yang mengakibatkan banjir di beberapa kawasan termasuk Kampung Sebat Melayu. – BERNAMA


Ahmad Zahid syukur, mahkamah buktikan diri tidak bersalah

SHAH ALAM: Bekas Timbalan Perdana Menteri Datuk Seri Dr Ahmad Zahid Hamidi menzahirkan kesyukuran atas keputusan Mahkamah Tinggi di sini hari ini, yang melepas dan membebaskannya daripada 40 pertuduhan rasuah berkaitan Sistem Visa Luar Negara (VLN).

Ahmad Zahid, 69, berkata keputusan itu sejajar dengan keyakinan bahawa dirinya tidak bersalah dan percaya pelaksanaan sistem perundangan negara telah diteliti dan diperincikan oleh hakim dengan seadil-adilnya ke atas semua pertuduhan dikenakan terhadap beliau.

“Bagaimanapun, saya harus reda dengan ujian ditimpakan ke atas saya… saya istiqamah dan amat yakin bahawa pertuduhan-pertuduhan itu tidak pernah saya lakukan serta amat yakin selaku Pengerusi Barisan Nasional (BN) dan Presiden UMNO, ini adalah kejayaan perjuangan BN dan UMNO,” katanya.

Beliau berkata demikian kepada pemberita di lobi bangunan mahkamah di sini, selepas Hakim Datuk Mohd Yazid Mustafa membuat keputusan itu setelah mendapati pihak pendakwaan gagal membuktikan kes prima facie terhadap Ahli Parlimen Bagan Datuk itu di akhir kes pendakwaan.

“Saya telah diaibkan, dimalukan dan ‘ditelanjangkan’ dengan pelbagai tanggapan serta telah dihukum terlebih dahulu oleh ‘the court of public opinion’.

“Tetapi alhamdulilah, pada hari Jumaat ini penghulu segala hari, menyaksikan segalanya bahawa perundangan ditegakkan demi kebenaran,” katanya.

Ahmad Zahid turut menzahirkan terima kasih kepada barisan peguamnya diketuai Datuk Hisyam Teh Poh Teik yang menjalankan tugas secara profesional dan cemerlang.

Beliau juga mengucapkan terima kasih kepada isteri, anak-anak, keluarga serta ahli dan seluruh kepimpinan UMNO atas sokongan diberikan selama ini.

Ahmad Zahid menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan VLN serta untuk mengekalkan perjanjian kontrak bagi membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018. – BERNAMA


Imbasan MRI tentukan kecederaan Pearly – ISN

KUALA LUMPUR: Institut Sukan Negara (ISN) akan melakukan imbasan MRI (pengimejan resonans magnetik) bagi menentukan kecederaan dialami pemain beregu wanita badminton negara, Pearly Tan pada pusingan kedua Terbuka Jepun 2022, Khamis lepas.

Ketua Pegawai Eksekutif ISN Ahmad Faedzal Md Ramli berkata imbasan MRI terhadap Pearly itu akan dilakukan pihaknya selepas pemain itu tiba dari Jepun dalam tempoh sehari dua lagi.

“Setakat ini maklumat yang dimaklumkan dari pihak kami di Jepun adalah kecederaan di bahagian lutut dan berkemungkinan bersangkut paut dengan bahagian lain.

“Tak dapat pastikan sama ada beliau alami ACL (ligamen krusiat anterior) kerana melalui imbasan MRI dan penelitian lanjut di sini baru dapat tahu tahap kecederaan,” katanya ketika ditemui selepas majlis pengenalan penaja Sukan Malaysia (Sukma) ke-20 MSN 2022 di sini, semalam.

Kecederaan dialami Pearly menyaksikan beliau mengakhiri perjuangan bersama pasangannya M. Thinaah sewaktu menentang lawan dari Korea Selatan Baek Ha Na-Lee Yu Lim dalam kejohanan berlangsung di Arena Maruzen Intec, Osaka.

Selepas ketinggalan 11-16 dalam set penentuan, Pearly mengambil keputusan menarik diri dan meninggalkan gelanggang menggunakan kerusi roda dalam tangisan sementara wakil Korea Selatan itu mara ke suku akhir kejohanan.

Dalam pada itu, Ahmad Faedzal memaklumkan pemain skuasy wanita negara, S. Sivasangari yang cedera selepas terlibat dalam kemalangan jalan raya Jun lepas, telah menunjukkan perkembangan positif dalam pertemuan mereka minggu lalu.

“Dari segi psikologi, dia sangat positif, setakat ini  beliau patuhi proses pemulihan dengan baik,” tambahnya.

Justeru, beliau berkata pihaknya bersama Majlis Sukan Negara (MSN) dan Persatuan Raket Skuasy Malaysia (SRAM) akan terus meneliti bentuk bantuan diperlukan Sivasangari bagi memastikan pemain itu dapat kembali ke gelanggang dalam keadaan bersedia tidak lama lagi. – BERNAMA


Mahkamah Rayuan benar permohonan Ahmad Zahid dapatkan pasport secara kekal

PUTRAJAYA: Timbalan Perdana Menteri, Datuk Seri Dr Ahmad Zahid Hamidi hari ini berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.

Panel tiga hakim Mahkamah Rayuan diketuai Datuk Hanipah Farikullah membenarkan permohonan Ahmad Zahid yang juga Menteri Kemajuan Desa dan Wilayah untuk mendapatkan pasport secara kekal selepas berpuas hati bahawa permohonan itu mempunyai merit.

“Mahkamah telah meneliti afidavit dan hujahan bertulis dikemukakan pemohon (Ahmad Zahid). Perintah yang dipohon dibenarkan oleh mahkamah,” kata Hanipah yang bersidang bersama-sama Hakim Datuk Ahmad Zaidi Ibrahim dan Datuk Lim Chong Fong.

Terdahulu, Timbalan Pendakwa Raya Abdul Malik Ayob memaklumkan kepada mahkamah bahawa pihaknya tidak membantah permohonan yang difailkan Ahmad Zahid menerusi peguamnya Datuk Hisyam Teh Poh Teik.

Ahli Parlimen Bagan Datuk itu memfailkan permohonan baharu di Mahkamah Rayuan selepas Mahkamah Tinggi Kuala Lumpur pada 3 Februari lepas menolak permohonannya untuk mendapatkan dokumen itu secara kekal.

Hakim Mahkamah Tinggi, Datuk Collin Lawrence Sequerah, yang kini Hakim Mahkamah Rayuan hanya membenarkan pelepasan sementara pasport itu bagi Ahmad Zahid memohon pasport diplomatik dan seterusnya menyerahkan semula kedua-dua pasport itu kepada mahkamah, setelah segala urusan permohonan diplomatik selesai.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, melibatkan dana Yayasan Akalbudi, yang kini di peringkat pembelaan.

Berdasarkan notis usul yang difailkan pada 13 Feb lepas, Ahmad Zahid, 70, memohon pelepasan pasport dipertimbangkan dan diputuskan oleh Mahkamah Rayuan supaya pasport tersebut dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.

Menerusi afidavit sokongan, Ahmad Zahid berkata, hakim Mahkamah Tinggi terkhilaf dan salah dalam menggunakan budi bicara ketika menolak permohonannya untuk mendapatkan dokumen itu secara kekal.

Beliau berkata keputusan itu bakal memprejudiskan hak dan tanggungjawabnya sebagai individu, yang berada dalam barisan kepimpinan negara kerana perlu memohon secara rasmi di mahkamah, setiap kali perlu ke luar negara atas urusan kerja.

“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.

“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara, yang menjadi tanggungjawab setiap individu rakyat Malaysia,” katanya dalam afidavit sokongan.

Ahmad Zahid menyatakan bahawa permohonan itu sama sekali tidak bersifat mala fide (niat jahat) atau prejudis terhadap mana-mana pihak, kerana beliau mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan.

Hisyam ketika ditemui pemberita selepas prosiding berkata, anak guamnya berjaya mendapatkan semula pasport antarabangsa dan diplomatik secara kekal dan berikutan keputusan hari ini, Ahmad Zahid hanya tertakluk kepada jaminan RM2 juta tanpa syarat tambahan lain. – BERNAMA


Fahmi ucap Selamat Hari Thaipusam kepada penganut Hindu

KUALA LUMPUR: Menteri Komunikasi dan Digital, Fahmi Fadzil mengucapkan Selamat Hari Thaipusam kepada seluruh penganut Hindu yang menyambut perayaan itu esok.

“Semoga semangat Malaysia Madani mampu mengeratkan lagi hubungan antara semua kaum dan agama di Malaysia,” katanya dalam hantaran di Facebook.

Dijangkakan lebih 300,000 pengunjung berada di Batu Caves sempena perayaan Thaipusam bermula petang tadi hingga hari ini, menurut Pemangku Ketua Polis Selangor Datuk S. Sasikala Devi.

Thaipusam yang dirai pada bulan ‘Thai’, bulan ke-10 dalam kalendar Tamil, disambut penganut agama Hindu sempena memperingati kelahiran Dewa Murugan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wan Junaidi dilantik Yang Dipertua Dewan Negara ke-19

KUALA LUMPUR: Bekas Menteri di Jabatan Perdana Menteri (Parlimen dan Undang-Undang), Tan Sri Dr Wan Junaidi Tuanku Jaafar dilantik sebagai Yang Dipertua Dewan Negara yang ke-19, hari ini.

Wan Junaidi menggantikan Tan Sri Dr Rais Yatim yang dilantik sebagai Speaker Dewan Negara sejak 18 Jun 2020 dan tamat perkhidmatan pada 16 Jun lepas.

Pelantikan itu dibuat selepas Perdana Menteri, Datuk Seri Anwar Ibrahim mengemukakan Wan Junaidi, yang juga calon tunggal sebagai cadangan nama ahli untuk dilantik.

“Mengikut Peraturan Mesyuarat 2 (1), saya telah memastikan bahawa beliau bersetuju untuk berkhidmat jika dipilih,” katanya.

Cadangan itu disokong Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz.


Lagenda bola sepak Brazil Pele dimasukkan semula ke hospital

SAO PAULO: Legenda bola sepak Brazil, Pele dimasukkan semula ke hospital di Sao Paulo, lapor Agensi Anadolu memetik kenyataan anak perempuannya pada Rabu.

“Hai, kawan-kawan. Pelbagai laporan di media mengenai kesihatan ayah saya. Beliau berada di hospital untuk menjalani rawatan susulan.

“Tiada sebarang situasi yang mencemaskan atau membahayakan nyawa. Saya akan berada di sana untuk sambutan Tahun Baharu dan berjanji untuk menyiarkan beberapa foto. Benar-benar menghargai keprihatinan dan kasih sayang semua!!” kata Kely Nascimento menerusi hantaran di Instagram.

Bekas bintang bola sepak berusia 82 tahun itu menjalani pembedahan kanser kolon pada September 2021 dan telah keluar masuk hospital sejak itu.

Dianggap sebagai antara pemain bola sepak terhebat sepanjang zaman, Pele merangkul tiga kejuaraan Piala Dunia FIFA bersama pasukan kebangsaan Brazil pada 1958, 1962, dan 1970.

Beliau adalah penjaring terbanyak Brazil, dengan 77 gol bagi 92 perlawanan untuk negaranya. – BERNAMA


Cuaca panas: Orang ramai perlu ambil langkah pencegahan kurangkan kesan kesihatan – JKNS

SEREMBAN: Jabatan Kesihatan Negeri Sembilan (JKNS) menasihatkan orang ramai yang berada di kawasan yang merekodkan kualiti udara tidak sihat atau mengalami cuaca panas supaya mengambil langkah pencegahan bagi mengurangkan kesan terhadap kesihatan.

Pengarahnya, Datuk Dr Harlina Abdul Rashid berkata, orang ramai perlu mengehadkan masa berada di luar bangunan dan melakukan aktiviti fizikal lasak semasa cuaca panas dan jerebu kerana ia boleh meningkatkan risiko penyakit.

Beliau berkata, mereka juga perlu memakai pelitup muka yang sesuai jika berada di kawasan berjerebu dan menggunakan pelindung diri seperti payung dan topi bagi mengelakkan pendedahan secara langsung kepada cuaca panas serta mengelakkan aktiviti yang boleh meningkatkan pencemaran udara dalam rumah atau bangunan termasuk merokok.

“Pada ketika ini, negara kita sedang dilanda cuaca panas yang memberi kesan kepada kualiti udara dan suhu ambien di beberapa kawasan.

“Cuaca panas yang terlampau boleh menyebabkan seseorang kerap berpeluh dan kesannya cecair dalam tubuh akan berkurangan seterusnya menyebabkan individu terbabit akan mudah berasa letih dan kurang bertenaga serta lebih berisiko mengalami dehidrasi dan strok haba,” katanya kepada Bernama di sini hari ini.

Dr Harlina menasihatkan orang ramai agar banyakkan meminum air kosong walaupun tidak terasa dahaga, sekurang-kurangnya lapan gelas sehari bagi mengekalkan tahap hidrasi badan yang berperanan penting untuk mengawal atur suhu badan.

Beliau turut meminta mereka yang tidak sihat supaya mendapatkan rawatan segera di fasiliti kesihatan terdekat.

Langkah-langkah pencegahan bagi mengurangkan kesan kesihatan akibat cuaca panas dan jerebu boleh didapati menerusi laman sesawang Kementerian Kesihatan, katanya.

Dr Harlina berkata, berdasarkan pemantauan status cuaca panas oleh Jabatan Meteorologi Malaysia (MetMalaysia) semalam, terdapat tujuh kawasan di Semenanjung berada pada Tahap Amaran satu (Berjaga-jaga) iaitu Kuala Terengganu (Terengganu), Jeli, Kuala Krai, Pasir Mas, Tanah Merah (Kelantan), Rompin (Pahang) dan Jempol (Negeri Sembilan).

Setakat padi tadi, kualiti udara di tiga stesen pengawasan kualiti udara iaitu di Seremban, Nilai dan Port Dickson menunjukkan tahap indeks sederhana, katanya. – BERNAMA


Remaja perempuan maut dihempap pokok tumbang

KUANTAN: Seorang remaja perempuan meninggal dunia dipercayai dihempap pokok tumbang di Taman Permainan Balok Baru 1 di sini pada Khamis.

Ketua Polis Daerah Kuantan, ACP Wan Mohd Zahari Wan Busu ketika dihubungi berkata, pihaknya menerima maklumat mengenai kejadian yang menimpa mangsa berumur 14 tahun itu pada 9 malam.

Penolong Pengarah Operasi Jabatan Bomba dan Penyelamat Malaysia Pahang Ismail Abdul Ghani pula berkata tujuh anggota dan pegawai dari Balai Bomba dan Penyelamat Gebeng telah dikerah ke lokasi kejadian selepas menerima panggilan kecemasan pada 6.35 petang.

“Setibanya di lokasi kejadian, didapati seorang mangsa perempuan telah dihempap pokok, pasukan bomba telah memberikan bantuan awal sebelum mangsa dihantar ke hospital dengan kenderaan keluarganya,” menurut beliau dalam kenyataan malam tadi.

Katanya, kejadian pokok tumbang itu juga mengakibatkan empat kenderaan dan kabel elektrik terjejas. – BERNAMA


PRU15: SPR tetapkan Hari Mengundi 19 November

CYBERJAYA: Suruhanjaya Pilihan Raya (SPR) menetapkan 19 November 2022 (Sabtu) sebagai Hari Pengundian bagi Pilihan Raya Umum ke-15 (PRU15).

Sementara itu, tarikh penamaan calon pula ditetapkan pada 5 November 2022 (Sabtu) manakala pengundian awal pada 15 November 2022 (Selasa).

Perkara itu diumumkan Pengerusi SPR, Tan Sri Abdul Ghani Salleh dalam satu sidang akhbar sebentar tadi selepas pihaknya mengadakan mesyuarat khas di Ibu Pejabat SPR pada pukul 10 pagi bagi menentukan tarikh penting PRU15.

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya, Sabah.

Menurutnya, Tempoh berkempen ditetapkan 14 hari bermula selepas pengisytiharan calon-calon yang bertanding pada 5 November 2022 (Sabtu) sehingga pukul 11.59 malam, 18 November 2022 (Jumaat).

PRU15 melibatkan sebanyak 222 kerusi Parlimen dan sebahagian sahaja kerusi Dewan Undangan Negeri (DUN) berikutan empat negeri sudah melaksanakan Pilihan Raya Negeri (PRN) sebelum ini selain ada negeri tidak membubarkan DUN.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri iaitu Perak, Pahang dan Perlis.

Untuk rekod, PRU15 diadakan rentetan Perdana Menteri, Datuk Seri Ismail Sabri Yaakob mengumumkan pembubaran Parlimen pada 10 Oktober lalu.

Author

Diyana Rahip

View all posts

View all posts


Bengkung Melayu asalnya untuk perisai

PEMAKAIAN bengkung di Barat yang biasanya kita lihat menerusi filem dipakai secara ketat, tidak selesa namun saiz pinggang pemakainya kelihatan lebih ramping dan badan terbentuk seperti ‘hour glass’.

Di Tanah Melayu pula lebih kurang sama caranya namun bengkung selepas beranak ketika tempoh berpantang kainnya lebih panjang sehingga ke bawah perut dan ikatannya berbeza.

Pemakaian bengkung yang konsisten memang diakui mampu mengecilkan saiz pinggang dan mengurangkan keupayaan untuk makan lebih banyak.

Malah bentuk badan wanita zaman dahulu lebih cantik dan kemas kerana pemakaian bengkung yang konsisten ini.

Namun apa sejarah asal usul bengkung di Tanah Melayu?

Pengkaji sejarah Melayu, Noor Rafiza Ahmad berkata, pemakaian bengkung pada asalnya sebagai satu simbolik Melayu amat menjaga rahsia daripada pihak yang memusuhi, yang berdengki khianat dan boleh yang membuatkannya jatuh.

“Bagai pepatah Melayu pandai makan pandailah simpan atau biar pecah di perut jangan pecah di mulut, atau kerana mulut badan binasa.

“Jadi itulah perlambangan kepada rahsia Melayu dan bengkung yang terletak menutupi perut dan menjadi salah satu pemakaian kemuliaan Melayu.

“Bengkung digunakan dengan fungsi berbeza pada asalnya ia digunakan sebagai perisai ketika berperang.”

“Muzium Warisan Melayu menyimpan kain cindai yang dikatakan digunakan sebagai bengkung oleh legenda Cik Siti Wan Kembang dan Hang Tuah ketika ke medan berperang.

“Ia dipakai lelaki dan wanita secara berlapis-lapis sebagai perisai daripada ancaman dan bahaya ghaib dan nyata,” katanya kepada MEDIA VARIASI.

Tambah Rafiza, kain asal bengkung adalah Cindai atau dikenali kain Patola, diperbuat menggunakan serat nenas dan dikatakan ada serapah yang menjadikannya sakti.

“Selain untuk perisai diri, Melayu dahulu juga menyimpan barang berharga atau ayat mantera di dalam lipatan bengkung.

“Melayu sorok kepingan emas dan lain-lain di dalam bengkung, elak ketika bertembung dengan pedagang luar.

“Selain itu wanita dan lelaki memakai bengkung untuk menjaga tulang belakang, khususnya selepas beranak.

“Melayu zaman dahulu sebenarnya tidak mementingkan kecantikan sebab mereka terlalu sibuk urusan yang lain tetapi Tuhan sentiasa mencantikkan mereka dibatas kesibukkan mereka itu.

“Jadi mereka hanya menggunakan bengkung ini tanpa apa-apa niat hanya untuk pastikan tulang kuat untuk bekerja.

“Mereka tak pakai ketat kerana ia boleh rosakkan tulang dan organ,” katanya.

Selain ia dipakai tanpa mengira gender, pemakaian bengkung terdiri daripada dalam dan luar pakaian.

“Ia sebagai simbolik kuasa, dari bengkung di luar kita tahu kedudukan seseorg sama ada bawahan atau bangsawan atau Raja,” katanya.

Namun hari ini bengkung dipakai untuk nampak cantik semata-mata dan tiada siapa tahu asal usulnya.

Author

Tun Puteh Wanti

View all posts

View all posts


PRN: Mohd Amar enggan ulas isu tukar MB, Timbalan MB Kelantan

KOTA BHARU: Timbalan Menteri Besar Kelantan, Datuk Mohd Amar Abdullah enggan memberi sebarang komen berkaitan keputusan PAS melakukan perubahan jawatan menteri besar dan timbalannya selepas Pilihan Raya Negeri (PRN) Kelantan.

Beliau ketika ditemui di kediamannya pada Jumaat memberitahu hanya mahu fokus kepada kemenangan dan mengekalkan kerajaan yang ada.

“Saya tiada komen. Itu kena tanya Takiyuddin, nak tanya saya, saya nak jawab apa.

“Keutamaan saya ialah fokus untuk kekalkan kerajaan,” katanya ketika diminta mengulas pengumuman Setiausaha Agung PAS, Datuk Seri Takiyuddin Hassan perubahan bagi gabungan Menteri Besar dan Timbalan Menteri Besar sedia ada di Kelantan jika menang di negeri itu pada PRN, lapor Sinar Harian.

Media pada Jumaat melaporkan, Kelantan dijangka mempunyai Menteri Besar atau Timbalan Menteri Besar baharu berikutan cadangan PAS menggabungkan agamawan dan teknokrat untuk jawatan menteri besar dan timbalannya.

Sebelum ini, Menteri Besar Kelantan, Datuk Ahmad Yakob yang mempertahankan kerusi Dewan Undangan Negeri (DUN) Pasir Pekan pada PRN kali ini memaklumkan pencalonannya itu memasuki penggal ketujuh dan merupakan yang terakhir.

Beliau turut memaklumkan akan memberi laluan kepada calon muda selepas ini.

Selain itu, Mohd Amar turut mempertahankan kerusi DUN Panchor.

Takiyuddin berkata, bagi Terengganu dan Kedah pula, Menteri Besar sedia ada akan dikekalkan tertakluk kepada mandat rakyat dan perkenan Sultan kedua-dua negeri.

Beliau berkata, semua keputusan itu dicapai pada Mesyuarat Jawatankuasa Harian PAS Pusat di Rusila, Terengganu pada Khamis yang dipengerusikan Presiden PAS, Tan Sri Abdul Hadi Awang.

Author

Media Variasi

View all posts

View all posts


‘Saya bukan Superman, bukan Ironman’ – Zii Jia

PERSEORANGAN lelaki utama negara, Lee Zii Jia berkata, dia tidak mengambil mudah penurunan ranking dunia semasanya.

Kemas kini terbaru Persekutuan Badminton Dunia (BWF) menyaksikan ranking dunia Zii Jia kini turun satu anak tangga kepada ke-14.

Bagi Zii Jia, kekalahan demi kekalahan yang dialaminya cukup menyakitkan untuk dilalui, termasuk ketika terkandas dalam pusingan 16 Kejohanan Badminton Dunia di Copenhagen, Denmark minggu lalu.

Bagaimanapun, dia tidak mengambil mudah keadaan itu dan sentiasa berusaha untuk kembali mendapatkan prestasi terbaik.

“Saya tiada sebarang formula untuk keluar daripada situasi ini,” katanya kepada wartawan Astro Arena, Fina Nasrom.

“Saya bukan Superman, saya bukan Ironman, saya tidak boleh berubah sekelip mata.

“Saya sedang melakukan segala yang boleh bersama pasukan saya. Saya ada jurulatih dan semua orang yang sedang membantu saya untuk kembali ke prestasi terbaik,” katanya.

Mengulas mengenai kekalahannya kepada pemain tuan rumah, Anders Antonsen, dalam pusingan 16 Kejohanan Dunia, Zii Jia berkata jurulatihnya, Wong Tat Meng, menggesanya untuk bersabar melalui proses berkenaan.

“Dia menasihatkan saya benda yang sama kerana dia tahu apa yang sedang saya lalui dengan situasi seperti ini.

“Dia mahu saya bersabar kerana saya tidak suka kalah, sewaktu saya kalah, tiada siapa tahu betapa marahnya saya tetapi dia memujuk saya untuk bersabar.

“Dia kata mudah untuk bercakap tetapi untuk melalui proses ini memang susah,” katanya lagi. – Astro Arena

Authors

Media Variasi

View all posts

Diyana Rahip

View all posts

View all posts

View all posts


Tiga pemimpin tertinggi BN tiba di Istana Negara

KUALA LUMPUR: Pengerusi Barisan Nasional (BN), Datuk Seri Dr Ahmad Zahid Hamidi tiba di Istana Negara pagi ini, untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kenderaan berwarna putih dinaiki Ahmad Zahid memasuki Istana Negara melalui pintu dua pada kira-kira 10.45 pagi, sejurus selepas kenderaan Timbalan Pengerusi BN Datuk Seri Mohamad Hassan tiba pada 10.40 pagi.

Turut kelihatan masuk melalui pintu sama ke Istana Negara ialah kenderaan membawa Setiausaha Agung BN, Datuk Seri Dr Zambry Abd Kadir.

Semalam, Al-Sultan Abdullah menitahkan semua 30 Ahli Parlimen BN menghadap Seri Paduka di Istana Negara secara individu pada 10.30 pagi ini.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, ia lanjutan daripada sesi menghadap baginda oleh Pengerusi Pakatan Harapan (PH), Datuk Seri Anwar Ibrahim dan Pengerusi Perikatan Nasional (PN), Tan Sri Muhyiddin Yassin di Istana Negara, petang semalam.


Padah jual telur mahal, peruncit didenda RM10,000

CYBERJAYA: Gara-gara menjual telur melebihi harga kawalan ditetapkan, sebuah syarikat peruncitan berdepan hukuman denda RM10,000 oleh Mahkamah Sesyen di Johor Bahru hari ini.

Hakim Datuk Che Wan Zaidi Che Wan Ibrahim membuat keputusan itu selepas tertuduh mengaku bersalah menjual telur ayam gred B pada harga 70 sen sebiji, sedangkan harga kawalan adalah 43 sen sebiji.

Kesalahan itu membuatkan tertuduh didakwa mengikut Seksyen 11 Akta Kawalan Harga dan Anti Pencatutan (AKHAP) 2011.

Sementara itu, Pengarah Perdagangan Dalam Negeri dan Kos Sara Hidup Negeri (KPDN) Johor, Lilis Saslinda Pornomo berkata, tindakan itu dibuat selepas anggota penguatkuasanya menyiasat aduan awam melibatkan sebuah premis runcit di Taman Dato’ Onn, di Johor Bahru.

“KPDN Johor akan terus membuat pemantauan dan pemeriksaan secara berterusan ke atas kedudukan bekalan barang-barang keperluan asas di seluruh negeri Johor.

“Sebagai agensi kerajaan yang prihatin dan serius dalam menangani kos sara hidup, pelbagai langkah telah dilakukan bagi memastikan harga barangan adalah berpatutan dan stabil,” jelasnya seperti dilapor Kosmo pada Rabu.

Tambah beliau, seramai 200 anggota penguatkuasa KPDN Johor giat memantau dan melakukan pemeriksaan agar bekalan barangan keperluan harian mencukupi bagi rakyat negeri berkenaan.

“Sehubungan itu, peniaga juga dinasihatkan agar mematuhi segala undang-undang perniagaan yang ditetapkan dan tidak mengambil kesempatan menaikkan harga barang sewenang-wenangnya.

“Tindakan tegas akan diambil sekiranya terdapat peniaga yang melakukan kesalahan berkaitan bekalan dan harga,” maklumnya.

Author

Diyana Rahip

View all posts

View all posts


Amaran, jangan jual jersi tiruan Piala Dunia 2022, denda sehingga RM1 juta

PETALING JAYA: Kementerian Perdagangan Dalam Negeri dan Hal Ehwal Pengguna (KPDNHEP) Selangor mengingatkan kepada mana-mana pihak yang menjual jersi tiruan sempena Kejohanan Piala Dunia 2022 yang akan berlangsung di Qatar bulan hadapan akan diambil tindakan tegas.

Pengarahnya, Mohd Zuhairi Mat Radey berkata, pihaknya akan menjejaki pihak yang menjual jersi tiruan serta telah bekerjasama dengan syarikat pengeluar jenama antarabangsa bagi mengesan premis yang didapati jersi tiruan ini.

“Ini adalah perkara menjadi satu trend apabila berlaku kejohanan besar seperti Piala Dunia di Qatar tahun ini. Jadi, KPDNHEP telah bekerjasama rapat dengan wakil daripada industri pengeluar jersi jenama-jenama besar.

“Wakil daripada syarikat pengeluar ini telah memberikan data, hak cipta mereka terhadap bentuk rekaan jersi untuk memudahkan pihak KPDNHEP menjalankan penguatkuasaan. Jadi, ini memudahkan kami melakukan penguatkuasaan untuk mengesan premis yang menjual jersi tiruan ini tanpa perlu merujuk kembali kepada wakil-wakil syarikat ini,” katanya.

Beliau berkata demikian pada sidang media selepas melakukan pemantauan pelaksanaan Skim Harga Maksimum Musim Perayaan (SHMMP) di Pasaraya Lotus, Paradigm Mall, di sini pada Jumaat.

Tegasnya, pihak yang didapati menjual barangan tiruan akan dikenakan tindakan tegas di bawah Akta Perihal Cap Dagangan 2019 dengan denda jumlah RM1 juta kepada setiap syarikat pengeluar jersi tiruan.

“Pihak KPDNHEP Selangor tidak akan teragak-agak untuk mengenakan tindakan tegas kepada mana-mana pihak yang mengambil kesempatan di bawah undang-undang Akta Perihal Cap Dagangan 2019 dengan denda RM1 juta kepada syarikat berdaftar yang menghasilkan jersi tiruan,” jelasnya.

Kata Zuhairi, KPDNHEP Selangor telah mengenal pasti kawasan panas yang dijangka akan aktif menjual jersi tiruan berikutan permintaan yang tinggi daripada pengguna khususnya peminat bola sepak pada Kejohanan Piala Dunia 2022 di Qatar yang akan berlangsung tidak lama lagi.

“Kawasan hot spot telah pun dikenali peniaga yang menjual jersi tiruan ini. Di kawasan premis terbuka seperti kawasan pasar yang berniaga di lewat malam yang dikenali Downtown,” ujarnya.

Author

Mohamad Fitri Hazim Hazam

View all posts

View all posts


‘Cantiknya mural art ni!’ -Sofyank terharu mural wajahnya hiasi dinding sekolah

CYBERJAYA: Pencipta kandungan terkemuka, Sofyank menzahirkan rasa terharu selepas sebuah sekolah memotretkan dirinya sebaris pakar-pakar teknologi di dunia dalam satu lukisan mural.

Sofyank, menerusi Facebook miliknya menzahirkan rasa tersentuh apabila dirinya diangkat sebagai inspirasi kepada anak muda.

“Allahuakbar, cantiknya mural art ini, tak pernah terlintas dalam diri untuk jadi satu karakter yang dilukis di dinding mural.

“Terima kasih banyak-banyak cikgu dan semua yang terlibat sekali kerana sudi menjadikan karya saya sebagai sumber inspirasi kepada anak-anak murid yang lain walaupun apa yang saya buat sekadar content hiburan di media sosial sahaja,” tulisnya.

Sementara itu, guru di Sekolah Kebangsaan Tanjong Malim, Marziah berkata, mural tersebut merupakan hasil titik peluh beberapa guru praktikal dari UPSI dan kakitangan sekolah lain.

Menerusi hantaran Facebook Marziah, beliau menyifatkan hasilkarya guru-guru praktikal tersebut dalam menyiapkan lakaran awal mural sangat terperinci.

Difahamkan, proses menyiapkan mural ini hanya memakan masa dua minggu sahaja dengan kerjasama mereka.

Menurutnya, sebelum ini pelbagai idea dibincangkan namun, setelah melihat video Sofyank yang memberi inspirasi kepada anak muda, mereka bersepakat untuk memilih Sofyank dijadikan ikon belia.

“Kenapa pilih Sofyank, sebab dia antara ikon anak muda yang boleh dijadikan inspirasi kepada anak-anak murid. Murid lalu-lalang ramai juga yang kenal Sofyank.

“Dah dapat idea terus bincang kami berempat untuk susun atur. Dah bincang baru minta peruntukan dari guru besar. Nak jimat duit terpaksa lah guna cat yang terhad warnanya,” katanya.

Oleh: AIN JAPRI (Pelatih USM)

Author

Media Variasi

View all posts

View all posts


Ke mana hala tuju autisme selepas tamat sekolah? Ini cadangan Prihatin…

SUNGAI BULOH: Ramai yang tidak tahu ke mana hala tuju golongan berkeperluan khas seperti autisme, sindrom down, dan hiperaktif, selepas tamat pendidikan khas persekolahan.

Masa depan golongan istimewa seperti ini seolah-olah terhenti sebaik tamat sekolah, malah tidak diberi peluang oleh masyarakat untuk bekerja atau memilih pasangan sendiri.

Isu ini tidak pernah diselesaikan sejak beratus tahun dahulu.

Sehubungan itu, Yayasan Prihatin Nasional (Prihatin) terpanggil untuk cuba membantu dengan mengemukakan cadangan mewujudkan pusat lanjutan kepada golongan ini selepas tamat sekolah.

Ketua Pegawai Eksekutif Prihatin, Datuk Mohd Aizuddin Ghazali berkata, pusat berkenaan masih dalam peringkat kertas kerja selepas tiga bulan perbincangan dengan pihak Universiti Pendidikan Sultan Idris (UPSI) dan beberapa syarikat berkaitan kerajaan (GLC).

“Kalau kita tengok, mereka (berkeperluan khas) habis sekolah dan tak tahu hala tuju, itu tujuan kami cuba bangunkan pusat selepas alam persekolahan, mereka boleh sambung ke sini.

“Kalau tak ada aral, pusat lanjutan ini dijangka direalisasikan tahun depan.

“Pusat ini mengumpulkan semua kategori pendidikan khas termasuk autisme, masalah pendengaran, penglihatan, orang kelainan upaya (OKU),” katanya.

Beliau berkata demikian pada program Prihatin sempena Jelajah Pendidikan Keluarga Malaysia (JPKM) 2022 di Sekolah Kebangsaan (SK) Sungai Buloh.

Turut hadir, Pengerusi Yayasan Budi Penyayang Malaysia, Nori Tun Abdullah, bersama ibu bapa dan pelajar pendidikan khas SK Sungai Buloh.

Pada majlis sama, Prihatin turut menyampaikan sumbangan bantuan wang tunai kepada ibu bapa pelajar serta bantuan kelengkapan pembelajaran kepada seramai 110 pelajar pendidikan khas yang terdiri daripada kategori seperti masalah pembelajaran, autisme, sindrom down dan disleksia.

Mohd Aizuddin berkata beliau turut berbesar hati dan bangga melihat usaha sekolah ini dalam membantu anak-anak istimewa atau lebih dikenali sebagai pendidikan khas mendapatkan pendidikan yang sewajarnya dengan semangat jitu guru.

“Saya dimaklumkan bahawa SK Sungai Buloh ini merupakan sekolah yang mempunyai pelajar Program Pendidikan Khas Integrasi (PPKI) yang teramai di Selangor.

“Namun begitu, bantuan serta sumbangan yang diterima bagi melestarikan pembangunan PPKI di SK Sungai Buloh masih kurang dan ini amat mendukacitakan hati nurani saya.

“Selaku NGO bergiat aktif dalam memperjuangkan pendidikan di Malaysia, saya berasa terpanggil untuk menyeru syarikat korporat, agensi-agensi kerajaan dan NGO-NGO di seluruh pelusuk tanah air untuk turut serta menyumbang dalam pembangunan PPKI,” katanya.

Author

Tun Puteh Wanti

View all posts

View all posts


Lelaki dibunuh dalam pertengkaran, 7 individu ditahan

Ketua Polis Daerah Melaka Tengah, ACP Christopher Patit berkata, dalam kejadian kira-kira 4 pagi itu, mangsa yang merupakan lelaki berumur 35 tahun tidak sedarkan diri sebelum dibawa ke Hospital Melaka untuk rawatan tetapi disahkan telah meninggal dunia.

“Siasatan awal mendapati sebelum kejadian berlaku, mangsa bersama beberapa rakannya yang mabuk setelah berhibur datang ke gerai berkenaan untuk makan dan minum namun selesai mereka makan, berlaku pertengkaran mulut antara mangsa dengan dua lagi lelaki.

“Sebelum pertengkaran itu, mangsa bercakap dengan rakan-rakannya tentang saiz payudara seorang pelanggan wanita berusia 26 tahun sebelum ditegur dua lelaki masing-masing merupakan pengawal peribadi wanita itu dan seorang lagi ialah teman lelakinya,” katanya dalam satu kenyataan di sini hari ini.

Beliau berkata, kejadian berkenaan bertukar tegang apabila berlaku insiden tolak-menolak dan tumbuk-menumbuk antara mangsa, pengawal peribadi dan teman lelaki wanita itu.

Beliau berkata, pihaknya menerima panggilan telefon daripada orang awam yang memaklumkan pergaduhan itu kira-kira 4.15 pagi sebelum bergegas ke tempat kejadian dan mendapati mangsa tidak sedarkan diri sebelum dibawa ke hospital oleh rakannya mengunakan pacuan empat roda.

Christopher berkata, hasil bedah siasat mendapati mangsa dipercayai meninggal dunia disebabkan luka tikaman ke jantung dan kes disiasat mengikut Seksyen 302 Kanun Keseksaan kerana membunuh.

Beliau berkata ekoran kejadian itu, polis menahan tujuh suspek berumur 25 hingga 38 tahun termasuk pengawal peribadi dan pasangan kekasih itu untuk membantu siasatan lanjut.

Katanya, pihaknya turut merampas pisau dan batang besi dipercayai digunakan dalam pergaduhan itu. – BERNAMA


Penyebaran kebencian dalam talian: Australia hantar notis minta penjelasan Twitter

ISTANBUL: Australia menghantar notis undang-undang kepada Twitter, menuntut penjelasan mengenai apa yang dilakukan gergasi media sosial itu untuk mencegah tahap penyalahgunaan dalam talian.

Pesuruhjaya eSafety Australia, Julie Inman Grant, dalam satu kenyataan berkata, kajian yang dijalankan oleh institusinya mendapati “hampir satu daripada lima warga Australia telah mengalami beberapa bentuk kebencian dalam talian.”

“Tahap penderaan dalam talian ini sudah tidak dapat dimaafkan lagi,” lapor Agensi Anadolu.

Grant turut menggesa Twitter menjelaskan berapa banyak akaun yang sebelum ini diharamkan kerana kebencian.

“Kebencian telah menjadi senjata yang digunakan selama berabad-abad dengan memberikan kesan yang buruk, menyerang orang berdasarkan kaum, kepercayaan atau identiti.

“Yang baharu adalah penyebaran saluran dalam talian iaitu membolehkan kebencian menjadi tular,” katanya.

Grant berkata, Twitter hari ini gagal menghadapi realiti gelap bahawa platform itu semakin digunakan sebagai alat untuk menyebar kebencian.

“Kami sudah pun mendapat laporan bahawa beberapa akaun yang telah diharamkan sebelum ini yang mencetuskan polaris melampau dan menjaja kemarahan dan kebencian, termasuk neo-Nazi Australia, telah dibuka semula,” katanya.

Twitter diberikan tempoh 28 hari untuk memberi penjelasan atau bakal berdepan denda. – BERNAMA-AGENSI ANADOLU


Pearly kian pulih, sedia beraksi pada Piala Sudirman – Jones

KUALA LUMPUR: Pemain beregu wanita negara, Pearly Tan kian beransur pulih sekali gus sedia beraksi bersama gandingannya M Thinaah pada Kejohanan Badminton Piala Sudirman di Suzhou, China pada 14 hingga 21 Mei ini.

Pengarah Prestasi Tinggi Persatuan Badminton Malaysia (BAM), Dr Tim Jones yang memaklumkan perkembangan terbaharu itu berkata, walaupun Pearly tidak dapat diturunkan dalam simulasi kejohanan Piala Sudirman semalam,  namun beliau yakin pemain berusia 23 tahun itu mampu pulih sepenuh menjelang kejohanan itu.

“Dia mengalami sedikit kekejangan leher sejak Jumaat lepas.  Dia masih belum 100 peratus pulih tetapi tiada sebab untuk mengambil risiko ke atasnya dan menjadikan keadaan lebih buruk.

Adalah lebih penting untuk memastikan beliau bersedia minggu depan. Ia tidak membimbangkan kerana kami berjaya menguruskan segalanya dengan baik,” katanya kepada pemberita di Akademi Badminton Malaysia (ABM), Bukit Kiara, di sini hari ini.

Pada September lepas, Pearly mengakhiri perjuangannya bersama Thinaah setakat pusingan kedua Kejohanan Badminton Terbuka Jepun 2022 selepas mengalami kecederaan lutut kiri.

Jones dalam masa sama menyifatkan barisan pemain yang menggalas tugas di Suzhou nanti, berpeluang untuk merealisasikan sasaran mara ke separuh akhir seperti yang ditetapkan BAM.

“Kami perlu mendapatkan semangat berpasukan yang tepat kerana ia akan membawa kami mara ke depan,” katanya.

Pada saingan Piala Sudirman, skuad negara diundi dalam Kumpulan C bersama Taiwan, India dan Australia dengan Malaysia perlu menamatkan saingan peringkat kumpulan di kedudukan pertama atau kedua untuk mara ke saingan suku akhir.

Skuad negara tidak pernah merangkul kejuaraan sepanjang pembabitan dalam kejohanan itu yang dipertandingkan sejak 1989 dengan pencapaian terbaik negara ialah beraksi di peringkat separuh akhir pada 2009 dan 2021. – BERNAMA


Mahkamah putuskan Diana Danielle dapat hak jagaan penuh anak-anak

SHAH ALAM: Mahkamah Tinggi Syariah Shah Alam memutuskan Diana Danielle diberikan hak penjagaan penuh terhadap dua anak hasil perkahwinannya dengan Farid Kamil iaitu Muhammad, 11, dan Nur Aurora, 8.

Peguam syarie mewakili Diana, Datuk Akberdin Abdul Kader berkata, anak guamnya mendapat hak jagaan penuh dan perkara itu turut mendapat persetujuan bersama pihak defendan iaitu Farid dan perincian tersebut diputuskan dalam prosiding tuntutan hadanah di hadapan hakim syarie Zulfikri Yasoa hari ini.

“Semuanya telah diselesaikan secara baik hari ini dan semua perjanjian antara kedua belah pihak telah dijadikan terma-terma mahkamah.

“Hari ini adalah untuk hak jagaan anak-anak. Hak jagaan anak dan lawatan semua diselesaikan secara baik termasuk yang lain-lain isu termasuk kes cerai pada 10 Ogos lalu, selepas ini tiada apa-apa lagi.

“Hak penjagaan dapat kepada ibu. Lain-lain terma adalah sulit manakala terma lain kita dah selesaikan secara global (menyeluruh),” katanya kepada Kosmo! Online selepas prosiding tuntutan hadanah di sini hari ini.

Author

Media Variasi

View all posts

View all posts


PRN: Sepupu buka markas PH di pekarangan rumah Mohd Amar

KOTA BHARU: Ketidakpuasan hati terhadap kepimpinan PAS Kelantan mendorong seorang peniaga membuka markas Pakatan Harapan (PH) di pekarangan kediaman Timbalan Menteri Besar Kelantan, Datuk Mohd Amar Nik Abdullah.

Malah, tindakan Muhamad Fekri Muhamad Yusoff, 62, yang membuka markas di Kampung Panchor, di sini, itu disifatkan pertama kali dalam sejarah hidupnya kerana selama ini tiada mana-mana markas dari parti lain selain PAS dibuka di sekitar kawasan berkenaan.

Muhamad Fekri adalah sepupu kepada Mohd Amar yang juga calon PAS bagi Dewan Undangan Negeri (DUN) Panchor, selain calon dari PH untuk DUN berkenaan, Syed Mohd Alidustur Syed Mohd Zain, 50, juga adalah saudaranya.

Lebih menarik, dalam kawasan lot tanah sama, turut terdapat markas PAS iaitu beberapa meter sahaja dari markas PH, lapor Harian Metro.

Muhamad Fekri berkata, dia mula membuka pos berkenaan selepas PKR mengumumkan Syed Mohd Alidustur adalah calon PKR yang mewakili PH bertanding di DUN berkenaan melawan Mohd Amar.

“Saya buka markas ini di atas lot tanah yang sama dengan kediaman Mohd Amar tanpa paksaan sesiapa. Mohd Amar adalah sepupu saya, manakala Syed Mohd Alidustur juga saudara saya. Ini dikira tanah ahli keluarga saya juga.

“Sejak lahir sehingga sekarang, ini kali pertama markas parti lain dibuka di kawasan ini kerana tempat ini terkenal dengan kubu PAS sejak dahulu. Tujuan saya berbuat sedemikian kerana tidak berpuas hati terhadap kepimpinan PAS sekarang.

“PAS yang kini bukan lagi PAS yang dulu ketika pemerintahan Allahyarham Tan Sri Nik Abdul Aziz Nik Mat. Pemimpin sekarang hanya menggunakan nama Allahyarham sedangkan tindakan mereka adalah tidak selari,” katanya ketika ditemui di sini, malam tadi.

Beliau berkata, tindakannya itu disifatkan sebagai politik matang tanpa perlu bergaduh sesama saudara hanya disebabkan fahaman politik yang berbeza.

“Saya beritahu saudara-mara yang tidak berpuas hati dengan tindakan saya. Kita tidak perlu bergaduh hanya disebabkan politik kerana saya hanya bermain politik selama tempoh berkempen sahaja.

“Saya juga tidak bergaduh dengan Mohd Amar kerana setiap kali solat, kami akan solat di masjid sama. Ini dikatakan politik matang. Selepas ini sebaik sahaja selesai mengundi, saya akan menutup semula markas ini.

“Jika sebelum ini saya adalah penyokong PAS, namun sejak Pilihan Raya Umum ke-14 (PRU14), saya menyokong PH,” katanya.

Author

Media Variasi

View all posts

View all posts


Mahkamah Persekutuan tetapkan 31 Mac keputusan permohonan semakan kes SRC Najib

PUTRAJAYA: Mahkamah Persekutuan menetapkan 31 Mac untuk menyampaikan keputusannya dalam permohonan bekas Perdana Menteri, Datuk Seri Najib Razak untuk menyemak sabitan dan hukumannya dalam kes penyelewengan RM42 juta dana SRC International Sdn Bhd.

Tarikh keputusan itu disahkan oleh seorang daripada peguam Najib, Muhammad Farhan Muhammad Shafee serta Timbalan Pendakwa Raya, Mohd Ashrof Adrin Kamarul ketika dihubungi Bernama.

Panel lima hakim Mahkamah Persekutuan diketuai Hakim Besar Sabah dan Sarawak Abdul Rahman Sebli menangguhkan keputusan mahkamah pada 28 Februari lalu selepas mendengar penghujahan selama enam hari daripada peguam Najib, Tan Sri Muhammad Shafee Abdullah dan Timbalan Pendakwa Raya, Datuk V. Sithambaram.

Empat lagi hakim menganggotai panel itu ialah Hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta Hakim Mahkamah Rayuan Datuk Abu Bakar Jais.

Pada 23 Ogos 2022, Najib menjalani hukuman di Penjara Kajang selepas gagal dalam rayuannya untuk mengetepikan sabitan, hukuman penjara 12 tahun dan denda RM210 juta atas kesalahan menyeleweng dana SRC International.

Bekas Ahli Parlimen Pekan itu kemudian memfailkan permohonan semakan mengikut Peraturan 137 Kaedah-Kaedah Mahkamah Persekutuan 1995, dalam usaha membatalkan keputusan yang dibuat oleh panel lima anggota Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan, hukuman penjara dan denda.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mendapati beliau bersalah atas tujuh pertuduhan iaitu tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa.

Hakim Mohd Nazlan, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta atau penjara lima tahun dan keputusannya dikekalkan oleh Mahkamah Rayuan pada 8 Disember 2021.

Sepanjang prosiding selama enam hari itu, Muhammad Shafee berhujah bahawa panel Mahkamah Persekutuan sebelum ini yang mendengar rayuan Najib telah melakukan kesilapan asas dalam undang-undang dengan tidak membenarkan penangguhan perbicaraan dan tidak membenarkan bekas peguam Najib, Datuk Hisyam Teh Poh Teik menarik diri.

Bagaimanapun, Sithambaram berhujah bahawa tiada pelanggaran keadilan semula jadi atau ketidakadilan atau penyalahgunaan proses mahkamah dalam kes itu kerana pihak pembelaan diberi peluang untuk mengemukakan rayuan terakhirnya tetapi Hisyam memilih untuk tidak mengambil peluang yang diberikan atas alasan beliau tidak bersedia. – BERNAMA


Ahli Parlimen bebas beri sokongan tanpa kongkongan parti – Wan Junaidi

CYBERJAYA: Mengikut Perlembagaan, seseorang Ahli Parlimen boleh menyatakan sokongan kepada Ahli Parlimen dari parti lain, kata bekas Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar.

Menurutnya, seseorang wakil rakyat itu bebas membuat keputusan sendiri tanpa dikongkong partinya dan sekiranya keputusan berkenaan membuatkan beliau dipecat dari parti, itu tidak menyebabkan beliau hilang kedudukan sebagai Ahli Parlimen.

“Dari dahulu lagi, Edmund Burke (ahli politik British kurun ke-18) menulis bahawa seorang Ahli Parlimen bebas melaksanakan apa-apa walaupun bertentangan dengan kehendak konstituennya.

“Begitu juga ketua partinya, tidak boleh mengongkong sangat,” katanya seperti dilapor Astro Awani hari ini.

Bekas Ahli Parlimen Santubong itu turut memaklumkan, perkara tersebut tertakluk dalam Akta Anti Lompat Parti yang dibentuk dengan acuan kita sendiri tanpa terikat kepada apa yang dibuat di Singapura, India dan England.

Jelasnya, perkara itu seakan satu kelompongan dalam undang-undang namun, masih dilaksanakan bagi memberi kebebasan kepada wakil rakyat untuk membuat keputusan berlandaskan Perlembagaan atas kapasitinya sebagai Ahli Parlimen dan bukan sebagai ahli parti.

“Itulah kenapanya dalam undang-undang yang kita buat itu, (misal kata) kalau saya adalah parti yang hendak menubuhkan kerajaan, seseorang dari parti lain nak sokong saya dengan tidak berpindah parti, beliau tak akan kehilangan kedudukannya sebagai Ahli Parlimen,” ujarnya.

Author

Diyana Rahip

View all posts

View all posts


Wanita ditahan disyaki larikan wang RM520,000 wang perniagaan suami

MELAKA: Polis menahan seorang wanita disyaki melarikan wang perniagaan milik suaminya berjumlah RM520,000 dalam satu serbuan di Taman Merdeka, Batu Berendam, di sini pada Rabu lepas.

Ketua Polis Daerah Melaka Tengah, ACP Christopher Patit berkata, suspek berusia 35 tahun itu diberkas susulan laporan polis oleh suaminya yang mendakwa wang tunai dalam peti besi simpanannya hilang.

“Pada 4 Januari lepas kira-kira 6.30 petang pengadu berusia 37 tahun pulang ke rumahnya di Permatang Pasir, Alai dari Kuala Lumpur dan memeriksa dua peti besi di tingkat dua dan tiga, sebelum mendapati wang tunai rutin perniagaannya telah tiada.

“Jumlah wang tunai dalam kedua-dua peti besi itu lebih kurang RM520,000 dan terdapat juga wang tunai lain yang tidak dapat dipastikan jumlahnya serta barang kemas milik emak pengadu,” katanya dalam satu kenyataan di sini hari ini.

Christopher berkata, pengadu yang menjalankan perniagaan pinjaman wang berlesen memaklumkan tiada kerosakan pada peti besi tersebut dan mengesyaki isterinya mencuri wang tunai daripada peti besi itu.

Beliau berkata, dalam soal siasat, suspek yang mempunyai masalah dengan suaminya itu tidak mengaku terlibat dengan kes berkenaan selain turut membuat laporan polis bagi menafikan pembabitanya dalam perkara itu.

“Suspek mengatakan dia ada memulangkan RM280,000 iaitu separuh daripada jumlah wang tersebut kepada ipar yang baik dengannya di stesen minyak di Semabok dan iparnya itu juga ada membuat laporan menerima duit tersebut.

“Namun, suspek tidak pulangkan baki wang tersebut menyebabkan kes itu diteruskan, tetapi apabila ditangkap wanita itu tidak mengaku ada memulangkan wang dan mengatakan ia dokumen simpanan tetap  sahaja bukannya wang tunai,” katanya.

Christopher berkata, polis turut merampas telefon bimbit jenama Iphone 12 Pro Max dan suspek direman dua hari hingga semalam, namun telah diikat jamin.

Menurutnya kes disiasat di bawah Seksyen 380 Kanun Keseksaan kerana mencuri dalam bangunan. – BERNAMA


PKR bukan ahli Liberal International – Fahmi

CYBERJAYA: Parti Keadilan Nasional (PKR) menafikan dakwaan bahawa ia menjadi ahli kepada Liberal International.

Ketua Penerangan PKR, Fahmi Fadzil berkata, terdapat percubaan terancang untuk mengaitkan parti tersebut dengan satu pertubuhan gabungan parti-parti iaitu Liberal International sejak kebelakangan ini.

“Saya mengesahkan bahawa PKR bukan dan tidak pernah menjadi ahli atau anggota Liberal International,” katanya dalam kenyataan pada Jumaat.

Beliau berkata, parti tersebut bersolidariti sepenuhnya dengan rakyat Palestin, serta mengecam dan mengutuk sekeras-kerasnya kekejaman rejim Zionis Israel yang terus menzalimi, menekan dan membunuh rakyat Palestin.

Author

Fazleen Safina Abd Jamil

View all posts

View all posts


Khaled akan bertemu pihak universiti

SEPANG: Menteri Pendidikan Tinggi, Datuk Seri Mohamed Khaled Nordin akan mengadakan pertemuan dengan pihak universiti dalam usahanya memperkasa sektor pendidikan tinggi.

Beliau akan turut mendengar taklimat daripada pihak universiti supaya dapat memahami lebih jelas peranan dan tanggungjawab Kementerian Pendidikan Tinggi (KPT) serta institusi dalam kementerian.

“Usaha untuk mentransformasi negara bergantung kepada sektor pendidikan tinggi, maka atas sebab itu pendidikan tinggi mesti berada pada landasan betul dan perlu mendapat sokongan dan kerjasama daripada semua, khususnya kementerian dan agensi yang ada,” katanya kepada pemberita selepas Majlis Aspresiasi dan Serah Tugas Menteri Pendidikan Tinggi di sini hari ini.

Mohamed Khaled berkata, beliau akan memberikan amanat berkenaan hala tuju serta usaha KPT untuk menjayakan sektor pendidikan tinggi merangkumi universiti awam dan swasta, politeknik serta kolej komuniti pada Januari tahun depan.

“Soal isu-isu dihadapi pelajar seperti kebolehpasaran siswazah, pembiayaan pelajar dan sebagainya (akan diberikan perhatian). Kita mahu sediakan mereka sebagai insan yang dikehendaki dalam abad ke-21.

“Kita juga akan memastikan bagaimana sektor pendidikan tinggi dapat menjayakan negara yang ekonominya berasaskan pengetahuan dan inovasi,” katanya.

Ditanya kemungkinan terdapat penambahan universiti awam (UA), Mohamed Khaled berkata, kementerian tidak akan menambah institusi tersebut tetapi memberi tumpuan serta usaha mengukuhkan kepimpinan universiti selain memenuhi misi dan visi KPT.

“Sekarang ada 20 UA yang dikategori sebagai universiti penyelidikan, universiti komprehensif dan sebagainya dan semua (universiti) ini kita harap dapat berjalan dengan baik,” katanya.

Dalam masa sama, Mohamed Khaled berkata institusi pengajian tinggi swasta juga memainkan peranan penting untuk menjayakan sektor pendidikan tinggi dalam menjadikan Malaysia sebagai hab bakat serta pengetahuan.

“Jika kita mahu Malaysia sebagai hab bakat dan pengetahuan, kita perlu jadikan Malaysia tumpuan untuk belajar di peringkat tinggi oleh pelajar antarabangsa dan UA tidak boleh tampung semua keperluan pelajar antarabangsa.. peranan ini boleh dimainkan pihak universiti swasta,” katanya. – BERNAMA


Pahang catat jumlah mangsa banjir tertinggi petang ini

KUALA LUMPUR: Bilangan mangsa banjir di negeri Pahang terus meningkat manakala Johor semakin berkurangan sementara Kedah dan Terengganu kekal setakat petang ini.

Di PAHANG, jumlah mangsa banjir meningkat selepas 5,021 mangsa daripada 1,489 keluarga ditempatkan di 28 pusat pemindahan sementara (PPS) berbanding 4,230 mangsa daripada 1,240 keluarga yang ditempatkan di 21 PPS pagi tadi.

Sekretariat Jawatankuasa Pengurusan Bencana Negeri (JBPN) melaporkan Kuantan mencatatkan jumlah mangsa paling ramai iaitu 4,908 orang di 24 PPS manakala 113 individu ditempatkan di empat PPS di Pekan.

Laman sesawang rasmi Jabatan Saliran dan Pengairan, publicinfobanjir.water.gov.my melaporkan paras air Sungai Belat di Sri Damai, Kuantan dan Sungai Keratong di Rompin masih melebihi paras bahaya.

Di JOHOR, jumlah mangsa banjir terus menurun kepada 59 orang di tiga daerah berbanding 163 mangsa yang direkodkan pada 8 pagi tadi.

Menurut JBPN hanya tiga PPS yang masih dibuka, masing-masing satu di Daerah Segamat, Mersing dan Batu Pahat, yang menempatkan 17 keluarga, susulan banjir termenung.

“Keadaan cuaca di sembilan daerah diramalkan cerah petang ini kecuali Kluang yang dijangka mengalami hujan,” katanya.

Sementara itu, hanya Sungai Bekok di Batu Pahat yang masih melepasi paras bahaya dengan bacaan 18.95 meter manakala tiga sungai di paras amaran iaitu Sungai Lenik di Sungai Batu Pahat (Segamat) dengan 5.57 meter; Sungai Muar di Kampung Lubok Kepong (Segamat) di paras 18.32 meteri; dan Sungai Pulai di Kampung Ulu Pulai (Pontian) berada di paras 2.29 m.

Di KEDAH seramai 26 mangsa banjir yang ditempatkan di PPS Sekolah Menengah Agama (SMA) Madrasah Insaniah Jangkang, Kulim masih belum dibenarkan pulang ke rumah masing-masing walaupun banjir sudah surut sepenuhnya.

Sekretariat Jawatankuasa Pengurusan Bencana Daerah (JPBD) Kulim Kapten (PA) Amirul Aliff Ahmad berkata ia berikutan tebing Sungai Kob yang runtuh masih belum dibaiki lagi.

“Buat masa ini, kesemua mangsa daripada lapan keluarga dari Kampung Padang Limau itu masih belum dibenarkan pulang kerana tidak mendapat kebenaran daripada pihak Jabatan Kerja Raya (JKR) dan penghulu kampung.

“Kita bimbang dengan keselamatan mangsa banjir ini dan rumah mereka masih belum selamat diduduki kerana takut air dari sungai itu banyak dan akan melimpah kembali ke rumah mangsa-mangsa ini,” katanya ketika dihubungi Bernama di sini, hari ini.

Beliau berkata, Pegawai Daerah Kulim akan mengadakan lawatan bagi melihat kerosakan yang berlaku di bahagian tebing sungai berkenaan petang nanti dan sebarang tindakan akan dimaklumkan.

Di TERENGGANU jumlah mangsa banjir kekal seramai 28 orang yang ditempatkan di dua PPS iaitu di Sekolah Kebangsaan Lembah Jabor dan di Dewan Orang Ramai Kampung Air Putih. – BERNAMA


Tak matang! Penyokong pecahkan cermin kereta pengadil bola sepak

CYBERJAYA: Gara-gara tidak berpuas hati Terengganu FC (TFC) mara ke separuh akhir Piala Malaysia, beberapa penyokong Selangor FC bertindak memecahkan cermin hadapan kereta dipercayai milik seorang pengadil perlawanan.

Menerusi hantaran di Facebook Hot_Ice, kelihatan lubang besar di kereta hitam jenama Toyota itu yang didakwa hasil perbuatan khianat penyokong.

“Dilaporkan kereta pengadil perlawanan suku akhir Piala Malaysia di Stadium MBPJ diapa-apakan,” tulisnya di kapsyen.

Menjengah di ruangan komen rata-rata netizen menyelar tindakan sesetengah penyokong yang bertindak di luar kawalan hanya kerana kalah perlawanan.

“Ape teruk benor, dah kalah dahlah, JDT kalah ngan club Jepun pon relax je… Ini baru kalah ngan Terengganu dah macam ni… macam mana nak pergi Asia kalau kalah je koyak,” selar netizen.

“Natijah bila seekor CEO menyerang pengadil dan hanya dihukum gantung semasa off-season sahaja, maka kera-kera bawahan akan mula berani merosakkan kenderaan pula… kerana kera-kera ini menyangka mereka adalah Keramat Mat Kera,” komen netizen

“Hmmm ada juga puak-puak dari hutan datang tengok bola ekk… Mentaliti kuno,” kongsi netizen lain.

Perlawanan malam tadi menyaksikan juara Piala Malaysia musim lepas, Selangor FC tersingkir daripada saingan kejuaraan berprestij itu apabila tumpas 3-1 kepada TFC.

Pertahanan import Jordan, Yazan Al Arab dilayangkan kad merah selepas wisel penamat dibunyi apabila mempertikaikan keputusan pengadil, Mohd Hasrol Mohd Amir.

Tidak puas hati dengan keputusan itu menyebabkan Yazan naik berang sehingga bertindak menendang pengadil terbabit.

Author

Nurul Ain Japri

View all posts

View all posts


Hospital Cyberjaya dioperasikan sepenuhnya sebagai hospital awam

PUTRAJAYA: Hospital Cyberjaya akan dioperasikan sepenuhnya sebagai hospital awam di bawah Kementerian Kesihatan (KKM), dengan sebuah klinik kesihatan baharu turut dibuka di hospital itu bagi menampung keperluan perkhidmatan kesihatan.

Menteri Kesihatan, Khairy Jamaluddin dalam satu kenyataan hari ini berkata, pengoperasian Hospital Cyberjaya sebagai Hospital Pakar Major dipersetujui Mesyuarat Jemaah Menteri pada Jumaat lepas, dan akan dilaksanakan secara berfasa bermula 11 November depan, dengan menawarkan 14 bidang kepakaran serta perkhidmatan kesihatan.

Antara bidang kepakaran dan perkhidmatan yang ditawarkan adalah perkhidmatan kecemasan;  perubatan am, pembedahan am, Obstetrik & Ginekologi (O&G), pediatrik, ortopedik, psikiatri dan kesihatan mental dan pergigian.

Di peringkat awal fasa pengoperasian, Khairy berkata hospital itu akan melaksanakan enam perkhidmatan kepakaran iaitu Jabatan Kecemasan, Jabatan Perubatan, Jabatan Pembedahan dan Jabatan Anesthesiologi, Jabatan Pediatrik dan Jabatan Obstetrik & Ginekologi.

Terdahulu, Jemaah Menteri pada 5 Mei 2021 bersetuju secara prinsip dengan hala tuju pengoperasian Hospital Cyberjaya dilaksanakan melalui model kerjasama awam-swasta berkonsepkan pajakan dengan terma dan syarat serta perbincangan terperinci diterajui oleh Unit Kerjasama Awam Swasta (UKAS), Jabatan Perdana Menteri.

Dalam pada itu, Khairy berkata beliau menyedari keperluan mendesak untuk sebuah klinik kesihatan baharu di daerah Sepang bagi mengurangkan kesesakan yang dihadapi di Klinik Kesihatan Dengkil.

Sehubungan itu, beliau memaklumkan sebahagian daripada bangunan di dalam kawasan Hospital Cyberjaya akan dibuka dan beroperasi sebagai Klinik Kesihatan Cyberjaya bagi rawatan pesakit luar bermula 1 November ini.

“Pengoperasian Hospital Cyberjaya sebagai sebuah hospital awam dan pembukaan Klinik Kesihatan Cyberjaya akan memberikan akses perkhidmatan kesihatan kerajaan yang berkualiti dan menyeluruh kepada penduduk sekitar.

“Langkah ini sekali gus akan mengurangkan masa menunggu dan kesesakan di fasiliti kesihatan berhampiran iaitu Hospital Serdang, Hospital Kajang dan Hospital Putrajaya,” katanya.

Hospital Cyberjaya yang mula dibina pada 15 Ogos 2017 di atas tapak berkeluasan 5.2 hektar dengan ketinggian sembilan tingkat telah diserahkan kepada KKM pada 15 Jun 2021.

Hospital itu antara lain akan dilengkapi dengan 288 katil, blok kecemasan dan juga kemudahan 1,006 parkir termasuk 790 di parkir bertingkat. – BERNAMA


Annuar perjelas kekeliruan peratusan capaian 5G

Beliau berkata peratusan capaian 5G yang disasarkan mencapai 40 peratus pada akhir tahun itu adalah merujuk kepada penyediaan prasarana oleh Digital Nasional Berhad (DNB).

“Saya faham apabila ada sesetengah orang kata… kita kata sudah ada liputan 5G di Kuala Lumpur dan sebagainya, kenapa kita belum terima? Sebenarnya belum sampai ke tahap itu, peratusan yang diberikan itu ialah apa yang disyaratkan kepada DNB untuk menyediakan prasarana di beberapa lokasi.

“Sekarang ini lebih 2,000 lokasi yang telah disiapkan tetapi servis kepada orang ramai itu perlu dilaksanakan oleh syarikat-syarikat telco yang mempunyai lesen,” katanya pada sesi soal jawab di Dewan Rakyat hari ini.

Beliau berkata demikian bagi menjawab soalan tambahan Syed  Ibrahim Syed Noh (PH-Ledang) yang meminta penjelasan mengenai peratusan capaian 5G di bandar-bandar utama yang masih belum dapat dinikmati pengguna khususnya di Petaling Jaya.

Annuar berkata kelewatan bagi perkhidmatan capaian 5G untuk pengguna berlaku berikutan hanya empat syarikat telekomunikasi (telco) menerima dan menjadi pemegang saham DNB walaupun enam syarikat ditawarkan untuk menjadi pemegang saham DNB.

“… kerana ada perubahan tersebut, empat syarikat telco yang menerima tawaran itu telah pun balik semula mendapatkan kelulusan daripada Lembaga (Pengarah) masing-masing apabila saham ditambah, ditawarkan tambahan kepada mereka daripada baki yang tidak diambil daripada dua telco.

“Proses itu mengambil masa dan berlaku sedikit kelambatan dan hanya apabila kesemua empat syarikat menandatangani perjanjian akses barulah bekalan kepada pengguna untuk dapatkan perkhidmatan 5G diperoleh,” katanya.

Sementara itu, beliau berkata secara keseluruhannya kemajuan peratusan liputan 4G di Sabah meningkat 87.55 peratus pada suku kedua tahun ini berbanding 73.41 peratus sebelum pelaksanaan Jalinan Digital Negara (JENDELA).

Beliau berkata di bawah program JENDELA Fasa 1 di Sabah, daripada 614 tapak menara baharu yang diluluskan, sejumlah 142 disiapkan manakala bagi tahap jalur lebar satelit sebanyak 138 projek disiapkan, setakat suku kedua tahun ini.

Annuar berkata beliau menemui Ketua Menteri Sabah Datuk Seri Hajiji Noor dan kerajaan negeri Sabah supaya pelaksanaan projek pembinaan menara baharu yang diberikan kepada syarikat milik kerajaan negeri dapat diperbaiki seterusnya baki pembinaan menara dapat disiapkan mengikut sasaran, iaitu pada akhir tahun ini.

Selain itu, beliau berkata pihak kementerian mengenal pasti 290 lokaliti lagi di bawah JENDELA Fasa 2 yang memerlukan perkhidmatan jalur lebar satelit bagi negeri berkenaan.

Beliau berkata demikian bagi menjawab soalan Datuk Seri Azizah Mohd Dun (Bersatu-Beaufort) mengenai status terkini pemasangan jalur lebar satelit di Sabah memandangkan capaian Internet di Sabah masih bermasalah dan lemah terutamanya di kawasan luar bandar. – BERNAMA


64 pelajar Palestin UUM terima pengecualian yuran

KUBANG PASU: Seramai 64 pelajar Palestin yang melanjutkan pengajian di Universiti Utara Malaysia (UUM), Sintok di sini akan mendapat pengecualian yuran pengajian selama setahun.

Menurut Naib Canselornya, Prof. Dr. Mohd. Foad Sakdan, UUM sedang memperincikan perkara itu termasuk memberi bantuan lain untuk pelajar berkenaan yang mengikuti pelbagai kursus.

“Jumlah pelajar Palestin yang berada di UUM adalah 64 orang. UUM bersetuju di peringkat universiti untuk memberikan pengecualian selama setahun.

“Ia diharapkan dapat meringankan beban dan menggalakkan mereka menyambung pengajian di UUM serta mendapatkan ilmu dalam bidang pengurusan,” katanya dalam sidang akhbar sempena Majlis Konvokesyen Ke-36 UUM yang akan berlangsung 19 hingga 23 November ini di Sintok, di sini hari ini.

Kementerian Pengajian Tinggi baru-baru ini mengumumkan keseluruhan 600 pelajar dari Palestin yang mengikuti pengajian di universiti awam dikecualikan yuran selama setahun berkuat kuasa serta-merta sebagai memberi perhatian kepada konflik yang melanda mereka mereka ketika ini.

Mohd. Foad menambah, selain itu UUM turut menyediakan pelbagai kemudahan lain untuk pelajar terlibat termasuk subsidi yuran pengajian sejak 2017.

“Di UUM, mulai 2017 lagi khusus bagi pelajar Palestin kita hanya kenakan yuran ikut tempatan bukan antarabangsa. Memang caj untuk pelajar tempatan adalah rendah, mereka (pelajar Palestin) sudah dapat subsidi awal lagi dan bagi pengecualian tahun ini.

“Inisiatif lain berdasarkan perkembangan semasa dan keperluan pelajar seperti baru-baru ini UUM sampaikan komputer kepada mereka yang memerlukan,” katanya.

Menyentuh tentang konvokesyen itu katanya, seramai 5,738 graduan akan menerima ijazah masing-masing melibatkan sembilan sesi di upacara berkenaan.

“Sultan Kedah, Sultan Sallehuddin Sultan Badlishah sebagai Canselor berkenan mengisytiharkan sesi pertama dan mengurniakan ijazah di majlis konvokesyen kali ini.

“Daripada keseluruhan 5,738 graduan tersebut, seramai 4,333 atau 75.52 peratus adalah terdiri daripada graduan sarjana muda, manakala 1,387 (24.17 peratus) merupakan graduan pascasiswazah terdiri daripada graduan Doktor Falsafah, Doktor Pengurusan, Doktor Pentadbiran Perniagaan, Ijazah Sarjana dan Diploma Pascasiswazah serta 18 graduan (0.31 peratus) Diploma Eksekutif,” jelasnya. – Utusan

Author

Media Variasi

View all posts

View all posts


Longgokan hiasan ayat al-Quran ditemukan di tepi jalan di Nilai

NILAI: Jabatan Hal Ehwal Agama Islam Negeri Sembilan (JHEAINS) menemukan longgokan hiasan ayat al-Quran yang dibuang oleh pihak tidak bertanggungjawab di tepi jalan di kawasan Perindustrian Arab Malaysia, di sini hari ini.

Ketua Unit Operasi Bahagian Penguatkuasaan JHEAINS, Ahmad Zaki Hamzah berkata, bertindak atas maklumat orang awam pasukannya bersama Majlis Bandaraya Seremban (MBS), Perbadanan Pengurusan Sisa Pepejal Dan Pembersihan Awam (SWCorp) Negeri Sembilan serta Ibu Pejabat Polis Daerah (IPD) Nilai telah pergi ke kawasan tersebut kira-kira 4.30 petang tadi.

“Tiba di lokasi, kita menemukan longgokan hiasan ayat al-Quran tersebut kebanyakannya berbentuk bingkai gambar, terdapat beberapa ayat al-Quran itu tidak mengikut peraturan di bawah akta ditetapkan, namun lafaz seperti Allah, Muhammad, ‘bismillahirrahmanirrahim’ semuanya itu tepat.

“Jadi perbuatan tidak bertanggungjawab ini menimbulkan rasa tidak selesa dalam kalangan umat Islam dan ia merupakan sangat sensitif apabila melibatkan kalimah Allah,” katanya ketika dihubungi Bernama.

Katanya ayat suci al-Quran perlu dilupuskan mengikut hukum syarak ditetapkan dan pihak industri, peniaga atau orang awam boleh berhubung dengan JHEAINS untuk mendapatkan panduan yang betul.

Kes disiasat di bawah Seksyen 49 dan Seksyen 50 Enakmen Jenayah Syariah Negeri Sembilan 1992 dan pihaknya juga telah membuat laporan polis berhubung perkara itu untuk tindakan selanjutnya. – BERNAMA


‘Adu sampah tak dikutip 3 pagi, tapi lori datang 5 pagi,’ – Amirudin

CYBERJAYA: Lambakan sampah tidak terurus sememangnya akan menghantui penduduk di sesuatu kawasan, yang mana ia tidak hanya menyebabkan pencemaran bau malah akan menimbulkan pelbagai penyakit.

Baru-baru ini, seorang individu dikenali sebagai Suffi Kamari menyatakan rasa tidak puas hati, selepas timbunan sampah didakwa tidak dikutip pihak berwajib di Batu 8, dekat Hulu Langat, Selangor.

Menerusi hantaran video yang dikongsi di laman Twitter, Suffi menyifatkan bahawa kerajaan Selangor yang ditadbir Pakatan Harapan (PH) gagal menguruskan isu sampah yang berlarutan.

Justeru, dia meminta Menteri Besar Selangor, Datuk Seri Amirudin Shari supaya mengambil perhatian akan masalah terbabit.

“Ini yang berlaku di Selangor, negeri yang dikatakan maju tapi macam ini menguruskan sampah?

“Nak salahkan penduduk? Jawapan ADUN (Ahli Dewan Undangan Negeri) kata salahkan penduduk dan orang kampung tak bayar cukai.

“Saya tak boleh tahan. Bukan sekali dua tapi banyak kali saya buat video. Masih lagi berlaku macam ini. It getting worst (Ia makin teruk), sampai ke hujung jalan ni (lambakan sampah). Ini bukan kali pertama,” katanya yang merekod video berkenaan seawal jam 3 pagi Ahad.

Tidak berdiam diri, Amirudin tampil menyelar kenyataan individu terbabit di laman Twitter.

Naib Presiden PKR itu menafikan bahawa kerajaan Selangor pimpinannya tidak mengambil serius tentang isu sampah di negeri tersebut.

Beliau mengangggap ketidakwajaran individu tersebut membuat aduan tentang sampah tidak dikutip pada pukul 3 pagi.

“Sedangkan memang lori sampah datang setiap pagi antara jam 5 hingga 8 pagi untuk kutip sampah.

“Jumlah sampah di lokasi ini memang antara paling banyak kerana tapak perkhemahan dan pusat peranginan di sekitar.

“KDEBWM (Kumpulan Darul Ehsan Berhad Waste Management) sentiasa melaksanakan kutipan berjadual setiap hari,” katanya.

Bercakap mengenai cadangan pembinaan rumah sampah, Amirudin berkata, beliau sudah pun meneliti beberapa kertas kerja bagi pelaksanaannya.

Namun, katanya, isu utama ketika ini adalah sikap segelintir pihak yang membuang sampah juga harus berubah iaitu sampah harus dimasukkan ke ruang yang disediakan.

“Lepas PRN (Pilihan Raya Negeri) kita laksanakan,” tulisnya.

Author

Fazleen Safina Abd Jamil

View all posts

View all posts


Bekas polis ditahan memiliki 31kg ganja

PETALING JAYA: Seorang bekas anggota polis ditahan bersama seorang lagi lelaki warga tempatan dipercayai sindiket pengedaran dadah dalam satu serbuan di tempat letak kereta Blok F, Flora Damansara petang tadi.

Sumber polis berkata, kedua-dua lelaki itu ditahan pada jam 6 petang bersama dadah jenis Marijuana (ganja)  seberat 31 kilogram dan Metaphetamine dengan berat 50 gram.

“Penahanan itu hasil risikan selama dua bulan oleh pasukan polis cawangan Narkotik Petaling Jaya.

“Hasil pemeriksaan ke atas kenderaan jenis Perodua Kancil yang dipandu oleh suspek pertama berjaya menjumpai 31 ketulan mampat dadah disyaki jenis Marijuana di bahagian bonet kereta itu.

“Polis kemudian menyerbu satu unit di tingkat 23 blok tersebut dan berjaya menahan seorang lelaki tempatan yang juga bekas anggota polis di Ibu Pejabat Daerah Gombak.

“Pemeriksaan ke atas suspek kedua itu berjaya menemui dadah jenis Metaphetamine dengan berat sebanyak 50 gram.

“Berlaku pergelutan antara polis dan kedua suspek,” katanya.

Kedua-dua mereka dibawa ke IPD Petaling Jaya bagi tujuan siasatan di bawah Seksyen 39(b) Akta Dadah Berbahaya yang jika disabitkan kesalahan mereka akan dikenakan hukuman gantung sampai mati.

Author

Tun Puteh Wanti

View all posts

View all posts


Malaysia perlukan lagi 3.7 peratus capai standard ICDO

BANGI: Malaysia memerlukan lagi 3.7 peratus daripada 10 peratus sasaran bagi rakyat terlibat dalam ilmu latihan asas pertahanan awam.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, negara masih ketinggalan dalam mencapai sasaran yang ditetapkan oleh badan peringkat antarabangsa, International Civil Defense Organization (ICDO).

“Seperti yang ditetapkan, 10 peratus sasaran ditetapkan ICDO, supaya setiap negara diberi latihan asas pertahanan awam.

“Untuk pengetahuan, negara kita setakat ini, pada kadar (penduduk) 2.1 juta orang, 6.3 peratus terlibat dalam usaha ini. Perjalanan kita masih jauh.

“Bukan sahaja 2.1 juta ini dapat kita kembangkan, tapi memastikan dapat membentuk pasukan yang bukan sahaja bergantung kepada APM, malah menjadi penggerak usaha menyemarakkan kesiapsiagaan menghadapi bencana,” katanya.

Beliau berkata demikian pada sidang media pada Majlis Sambutan Hari Ulang Tahun Angkatan Pertahanan Awam (APM) Ke-71 di Bangi Avenue Convention Centre (BACC).

Turut hadir, Ketua Pesuruhjaya APM, Aminurrahim Mohamed.

APM adalah sebuah pasukan yang mempunyai pengiktirafan antarabangsa melalui ICDO, Geneva pada 2010.

Sementara itu, Armizan berkata, kerajaan melalui Agensi Pengurusan Bencana Negara (NADMA) sudah menyalurkan peruntukan RM330 juta kepada 14 negeri, dengan penerima tertinggi dan utama adalah Kelantan dan Terengganu masing-masing RM68 juta, sepanjang tahun 2022 hingga 2023.

“Negeri yang paling banyak menerima peruntukan ini sebab jumlah mangsa bencana lebih tinggi berbanding negeri lain,” katanya.

Terdahulu, APM memperkenalkan Civil Defence Auxiliary (CDA) yang merangkumi 12 kluster pengkhususan sesuai dengan peranan yang boleh dilaksanakan oleh CDA bagi memperkasa fungsi Pertahanan Awam sepertimana yang tertakluk dalam Akta 221.

Antara tiga skop CDA adalah, Skop Latihan (contoh: Latihan Generik/Umum atau Latihan Fungsional); Skop Kepakaran (contoh: IT dan Telekomunikasi, Mekanikal dan Elektrikal, Logistik, Medikal
dan Kesihatan, Penyelamatan, Sivil dan Geologikal dan Media); dan Skop Pelbagai (contoh: Pengurusan Kem dan Pusat Perlindungan, WASH, Makanan,
Khidmat Kemanusiaan dan lain-lain).

Pada majlis sama, Nota Persefahaman antara Angkatan Pertahanan Awam Malaysia (APM) dan Majlis Datuk Dato’ Malaysia (MDDM) telah dimeterai bagi kerjasama pemerkasaan kesiapsiagaan menghadapi bencana di peringkat komuniti.

Majlis yang berlangsung pada Jumaat itu turut melibatkan Penganugerahan Bintang dan Pingat Pertahanan Awam, Majlis Pemakaian Pangkat, Penyerahan Watikah Pegawai Kehormat dan Pegawai Bersekutu APM melibatkan seramai 96 orang.

Author

Tun Puteh Wanti

View all posts

View all posts


Ramai masyarakat India masih mundur – Sathia Prakash

SHAH ALAM: Ketua Cabang PKR Hulu Selangor, Dr. Sathia Prakash Nadarajan luahkan situasi masyarakat India di negara yang masih ramai mundur dan dibelenggu kemiskinan.

Katanya pada program Perhimpunan Masyarakat India anjuran PKR, majoriti komuniti ketiga terbesar di negara ini berterusan berada di tangga B40 dan M40 sehingga hari ini.

“Saya merupakan seorang doktor dan memiliki karier yang cemerlang namun saya bertindak menyertai politik bukan hanya kerana saya hendak berkongsi segalanya bersama-sama sebaliknya juga ingin berjuang untuk masyarakat kita.

“Ingin saya ceritakan sesuatu yang benar-benar telah berlaku kepada saya beberapa tahun dahulu, tujuh lapan tahun lepas ketika saya cuba memohon bantuan dengan membawa kertas cadangan perbinaan hospital bagi kegunaan serta kepentingan masyarakat setempat di Hulu Selangor.

“Agensi kerajaan yang telah diamanahkan kononnya untuk mengangkat sosio ekonomi masyarakat itu sebenarnya telah meminta saya memberikan mereka RM5 juta kepada mereka jika saya mahu merealisasikan pembinaan hospital itu.

“Pelik juga saya, jika saya ada RM5 juta, mengapa saya hendak mohon bantuan kerajaan? Mengapa pula saya kena beri mereka duit sebanyak itu?

“Itulah antara sebab mengapa saya muak dengan omong-omong kosong serta slogan-slogan retorik kononnya begitu banyak bantuan, dana telah diperuntukkan bagi meningkatkan taraf kemudian dan sebagainya,” katanya pada perhimpunan bertajuk PKR Peduli dengan Isu-Isu Masyarakat India itu semalam.

Dr. Sathia yang juga pengasas Kumpulan SP Care dengan lebih 13 klinik beroperasi terutama di kawasan-kawasan pedalaman di Selangor menyifatkan kedudukan masyarakat India sebenarnya agak menyedihkan.

“Kita semua perlu berhenti mengadu domba atau berpeluk tubuh. Kita perlu bersatu dan bangkit bawa perubahan yang kita asyik harapkan ini, gunakan peluang untuk benar-benar pilih kerajaan dan pemimpin telus mahu menjaga rakyat dengan telus.

“Jangan asyik bercakap atau soal apa yang telah kita (Pakatan Harapan) buat selama 22 bulan menerajui negara kerana Datuk Seri Anwar Ibrahim tidak pernah diberikan peluang untuk terajui negara (Perdana Menteri).

“Jika ya, kita tidak perlu jawab lagi soalan-soalan retorik kamu. Berpuluh-puluh tahun kamu tidak pernah dapat selesaikan apa-apa,” tegasnya.

Author

Tun Puteh Wanti

View all posts

View all posts


Dua penghuni pusat jagaan dipukul, dicabul penjaga lelaki

AMPANG: Dua penghuni perempuan sebuah pusat jagaan di Lembah Jaya di sini, mendakwa didera dan dicabul penjaga lelaki dalam kejadian berasingan, minggu lalu.

Perkara itu terbongkar selepas remaja perempuan masing-masing berusia 13 dan 14 tahun itu menceritakan kejadian kepada pegawai Jabatan Kebajikan Masyarakat (JKM) sebelum dibawa membuat laporan polis, semalam.

Ketua Polis Daerah Ampang Jaya Asisten Komisioner Mohd Azam Ismail berkata, berdasarkan laporan kejadian pertama berlaku pada 1 pagi, 20 Oktober lalu.

“Pelajar Tingkatan Satu mendakwa ditarik seorang lelaki yang juga sukarelawan pusat jagaan itu ke sebuah bilik butik.

“Ketika berada di bilik itu, suspek bertindak mencabul dan cuba merogol mangsa. Namun kejadian disedari rakan suspek yang bertindak menghalang tindakan suspek,” katanya dalam kenyataan hari ini.

Sementara itu, Mohd Azam berkata, kes kedua berlaku pada 4 petang, 22 Oktober lalu membabitkan pelajar perempuan Tingkatan Dua yang mendakwa dimarahi seorang penjaga pusat jagaan yang juga lelaki warga asing ketika berada di dalam bilik.

Beliau berkata, mangsa memberitahu dipukul suspek menggunakan kayu di bahagian paha selain turut ditampar.

“Mangsa mendakwa dipukul kerana menggunakan telefon bimbit di dalam bilik,” katanya.

Bertindak atas laporan itu, katanya, sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Ampang Jaya menahan kedua-dua suspek berusia 27 tahun pada 5 petang semalam.

“Semakan mendapati suspek pertama tidak mempunyai rekod lampau manakala suspek kedua mempunyai satu rekod jenayah lampau.

“Pemeriksaan pegawai perubatan Hospital Ampang mendapati mangsa yang dipukul ada kesan lebam di bahagian paha dan betis kiri serta kesan bengkak di pipi kiri manakala mangsa kedua tiada kesan kecederaan,” katanya.

Beliau berkata, kedua-dua suspek direman tujuh hari sehingga 2 November ini bagi membantu siasatan mengikut Seksyen 31(1)(a) Akta Kanak-Kanak 2001 dan Seksyen 14 Akta Kesalahan-Kesalahan Seksual Terhadap Kanak-Kanak 2017. – Harian Metro

Author

Media Variasi

View all posts

View all posts


Lebih 10 rumah rosak dilanda ribut di Marang

MARANG: Lebih 10 buah rumah rosak teruk selepas dilanda ribut dalam kejadian di Kampung Padang Mengkuang, Berangan dekat sini, petang semalam.

Seorang mangsa, Ambak Mohd, 79, berkata, ketika kejadian pada 3.30 petang itu, dia bersama tiga ahli keluarga yang lain sedang berehat di rumah selepas makan tengah hari.

Ambak berkata, tiba-tiba angin kuat membadai rumahnya menyebabkan lebih daripada sebahagian bumbung tercabut.

“Waktu itu hujan tidaklah terlalu lebat, tetapi angin memang sangat kuat dan bunyi yang kuat agak menakutkan.

“Anak lelaki saya mengarahkan kami semua keluar dari rumah kerana bimbang bumbung tersebut akan menimpa kami,” katanya ketika ditemui di rumahnya malam tadi.

Sementara itu, persiapan rumah terbuka Aidilfitri anak syarikat kerajaan negeri Terengganu, TDM Berhad bersama masyarakat daerah Marang turut terjejas apabila lima khemah besar musnah diterbangkan angin.

Ahli Dewan Undangan Negeri (ADUN) Pengkalan Berangan, Sulaiman Sulong berkata, selain khemah, pentas utama yang mengambil masa empat jam untuk didirikan juga runtuh dalam sekelip mata.

“Semua kerja pemasangan khemah dan pentas sudah selesai pagi ini (pagi semalam) kerana rumah terbuka Aidilfitri itu petang esok (hari ini).

“Daripada tujuh khemah yang ada, hanya dua boleh digunakan semula. Kami pun terpaksa mengerah lebih ramai tenaga untuk membina semula pentas dan khemah untuk majlis esok (hari ini),” katanya ketika ditemui di tapak rumah terbuka Aidilfitri di Kampung Padang Mengkuang.

Bagaimanapun, beliau bersyukur kerana tiada petugas yang cedera akibat kejadian tersebut.

“Ada beberapa petugas yang berada di tempat kejadian ketika ribut melanda, tetapi Alhamdulillah semuanya sempat lari dan berlindung di dalam masjid,” katanya.

Katanya, semua rumah yang rosak akan dibaiki segera dan bantuan bersesuaian diuruskan oleh Pejabat Pusat Khidmat Masyarakat ADUN Pengkalan Berangan. – BERNAMA


Kemasukan tenaga kerja asing sedikit berbanding jumlah levi sudah dibayar – MPN

KUALA LUMPUR: Isu kekurangan pekerja asing wajar ditangani dengan segera berikutan kemasukan pekerja asing ke Malaysia terlalu sedikit berbanding jumlah levi sudah dibayar iaitu RM713,890 bagi 467,223 kuota diluluskan, menurut Majlis Pemulihan Negara (MPN).

Ketua Pegawai Eksekutif Sekretariat MPN, Tan Sri Sulaiman Mahbob berkata, statistik kelulusan kuota dan pembayaran levi hingga 12 Sept lepas merekodkan 467,223 kuota diluluskan, namun bagi tempoh sama hanya menyaksikan 76,000 kemasukan tenaga kerja dari 12 negara.

“Angka itu terlalu sedikit berbanding jumlah levi sudah dibayar. Justeru, kita mahu Kementerian Dalam Negeri dan Kementerian Sumber Manusia mengkaji balik proses pengambilan tenaga kerja asing kerana banyak sektor mempunyai tahap kebergantungan yang sangat tinggi.

“Kita dapati ramai pekerja memohon dan membuat pembayaran, namun yang masuk adalah kurang. Persoalannya, mengapa mereka belum datang lagi? Adakah ia melibatkan masalah negara mereka, atau sebab lain. Perkara ini perlu ditekankan kalau tidak sektor pertanian khususnya kelapa sawit akan terus mengalami masalah kekurangan pekerja,” katanya kepada pemberita dalam satu taklimat media baru-baru ini.

Jelasnya, industri intensif buruh seperti sektor pembuatan, pelancongan, pembinaan dan peruncitan, termasuk sektor elektronik dan pertanian juga dilihat terjejas dengan isu kekurangan tenaga kerja.

Selain isu tenaga kerja, Sulaiman berkata, pelaburan, perdagangan dan perusahaan mikro, kecil dan sederhana (PMKS) juga perlu diberi keutamaan dalam proses pemulihan negara.

Katanya, Malaysia perlu menggalakkan lebih banyak pelaburan kerana langkah itu menawarkan peluang pekerjaan kepada rakyat, manakala perdagangan pula bagi memastikan pemulihan ekonomi negara terus dijana kerana ekonomi Malaysia bergantung kepada perdagangan global.

“Dalam konteks rantaian bekalan yang terjejas, banyak kegiatan eksport telah tergendala (disebabkan pandemik COVID-19). Namun, dalam proses pemulihan ini, saya lihat prestasi Pelabuhan Klang bertambah baik.

“Mereka bersedia dan dapat menarik kargo ke pelabuhan kita. Sektor pelabuhan sangat membantu kita meningkatkan eksport,” katanya.

Dari segi pembangunan perusahaan kecil dan sederhana (PKS) dan PMKS, Sulaiman berkata golongan berkenaan memerlukan perhatian khusus daripada kerajaan kerana mereka ialah punca perkembangan pelaburan domestik bagi negara.

“PKS dan PMKS paling teruk terjejas disebabkan pandemik berbanding syarikat multinasional yang boleh bergerak ke negara lain dengan kos pekerja yang lebih rendah.

“Sebab itu, kita kena fokus kepada PKS dan PMKS, kita mahu mereka berkembang kepada syarikat peringkat pertengahan dan seterusnya menyokong syarikat multinasional dan menjadi pemain industri global,” katanya.

Beliau berkata, kerjasama Perbadanan Produktiviti Malaysia (MPC), Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (Matrade) adalah kombinasi terbaik untuk memacu ekonomi negara.

“MPC boleh bekerjasama dengan PMKS untuk tingkatkan produktiviti manakala MIDA menggalakkan pelaburan dan Matrade membantu mengembangkan pasaran ke luar negara, ini merupakan kombinasi terbaik untuk memacu ekonomi negara,” katanya.

Mengulas mengenai cadangan moratorium khas kepada PMKS, Sulaiman berharap kerajaan yang akan dibentuk dapat melihat isu berkenaan dengan lebih mendalam ekoran PKS ialah komponen kritikal dalam pertumbuhan ekonomi negara.

Di samping itu, MPN juga turut menitikberatkan isu keselamatan makanan dalam memastikan sumber makanan penduduk di negara ini berada pada tahap optimum.

“Tahun 1970 kita ada rancangan Buku Hijau, program untuk bantu dan kalau boleh untuk jangka panjang, kita kena kurangkan import dari segi makanan, bukan sahaja dari segi perspektif sara diri tapi juga keselamatan makanan,” kata Sulaiman.

Oleh itu, Sulaiman menasihatkan kerajaan negeri untuk mengusahakan tanah pertanian mereka bagi menghasilkan bahan makanan sekali gus mengelak kebergantungan kepada bahan import.

Sementara itu, Sulaiman turut mendedahkan MPN telah membuat 95 cadangan keseluruhannya, dengan 86 cadangan telah diluluskan oleh Kabinet manakala sembilan cadangan masih menunggu keputusan Jemaah Menteri.

Daripada jumlah itu, 69 peratus berkaitan isu penting seperti kesihatan, ekonomi dan sosial, manakala 26 peratus mengenai hal pengurusan dan pentadbiran.

“Daripada 69 peratus itu, yang telah selesai dilaksanakan ialah 16 cadangan atau 23 peratus, 30 cadangan atau 43 peratus dalam pelaksanaan dan 14 cadangan atau 20 peratus masih belum dilaksanakan.

“Keseluruhannya, hampir 66 peratus dilaksanakan… kebanyakan cadangan diterima pihak Kabinet,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: Saya tidak berada di bawah bayangan Azmin – Amirudin

GOMBAK: Calon Pakatan Harapan (PH) bagi kerusi Parlimen Gombak, Datuk Seri Amirudin Shari menepis dakwaan yang menyatakan beliau masih berasa di bawah bayangan pesaingnya, Datuk Seri Mohamed Azmin Ali, dalam persaingan merebut kerusi ‘panas’ itu.

Menurut Amirudin, beliau tidak lagi mengikuti perkembangan bekas ‘guru politik’ nya itu susulan tindakan Azmin keluar dari Parti Keadilan Rakyat (PKR) yang membawa kepada keruntuhan kerajaan Pakatan Harapan (PH) pada tahun 2020 lalu.

“Pandangan berkenaan sudah lama melebihi dua tahun, saya tidak mengikuti jejak beliau, PH mengambil langkah kerana dasar yang dibawa adalah jelas untuk kemakmuran dan kesejahteraan rakyat Malaysia.

“Azmin mengambil langkah dengan memesong perjalanan politik beliau yang lahir dari PKR ke jalan yang lain dengan menyaksikan negara melahirkan kerajaan yang tidak stabil.

“Kalau saya ikut shadow (bayangan) beliau, sudah semestinya saya mengikut langkah politik Azmin,” katanya kepada pemberita selepas selesai proses penamaan calon Parlimen Gombak di Sekolah Menegah Kebangsaan Sungai Pusu, Gombak, di sini pada Sabtu.

Mengulas mengenai cabaran beliau untuk memenangi kerusi tumpuan itu, Amirudin yang juga Menteri Besar Selangor dan Ahli Dewan Undangan Negeri (ADUN) Sungai Besar, mengakui bukan mudah kerana beliau akan bersain dengan calon yang berada di peringkat Kerajaan Persekutuan serta mempunyai pengalaman yang luas dalam politik.

“Cabaran bukannya mudah untuk merampas semula Gombak, tetapi PKR melihat mempunyai peluang yang baik, berdasarkan kepada ‘mood’ serta sentimen sokongan daripada pengundi Gombak.

“Saya bukannya baharu berada di Gombak, selepas tempoh dua tahun Azmin Ali meninggalkan PH, saya telah mengambil alih urusan untuk mengelola serta mendengar pandangan dari orang Gombak. Saya telah menggunakan segala keupayaan untuk membantu menyelesaikan isu-isu setempat dan masyarakat.

“Cabarannya ada, lawan PH adalah dua calon daripada kerajaan persekutuan (Azmin Ali) dari PN dan (Megat Omar) mewakili BN tetapi saya lebih percaya sokongan dari penyokong kuat PH dan suara hati rakyat Gombak akan membawa kemenangan kepada PH walaupun bukan mudah kerana saya bertemu dengan pesaing-pesaing politik yang berpengalaman,” ujarnya.

Kerusi P98 Gombak menyaksikan persaingan sengit yang membabitkan lima penjuru antara Amirudin Shari (PH-PKR), Azmin Ali (PN-Bersatu) dan Timbalan Pengerusi Badan Perhubungan UMNO Selangor, Datuk Megat Zulkarnain yang merupakan anak jati Gombak.

Kerusi tumpuan itu diwarnai dengan persaingan dari dua lagi calon iaitu Gerakan Tanah Air (GTA) yang bertanding menggunakan logo Parti Pejuang Tanah Air (Pejuang), Datuk Aziz Jamaludin Mohd Tahir (Perkasa-GTA), dan calon Bebas, yang merupakan  Presiden Penaja Parti Bahtera Sejahtera Malaysia, Zulkifli Ahmad.

Author

Mohamad Fitri Hazim Hazam

View all posts

View all posts


Lelaki tunggang motosikal lawan arus di Lebuh Raya SUKE tampil buat laporan polis

KUALA LUMPUR: Polis telah mengenal pasti individu yang menunggang motosikal melawan arus di Lebuhraya Bertingkat Sungai Besi-Ulu Kelang (SUKE) pada Rabu lepas yang menyebabkan seorang penunggang motosikal berkuasa tinggi maut.

Ketua Polis Daerah Ampang Jaya, ACP Mohd Azam Ismail berkata, lelaki tempatan berumur 41 tahun yang bekerja sebagai peniaga makanan itu telah tampil membuat laporan polis mengenai kemalangan berkenaan di Balai Trafik Kajang, semalam.

“Siasatan mendapati suspek dalam perjalanan dari Ampang untuk pulang ke rumah di Kajang tapi telah tersesat dan buat keputusan untuk memasuki jejambat Lebuhraya SUKE dengan melawan arus sehingga menyebabkan kemalangan berkenaan.

“Akibat kemalangan, suspek juga terjatuh dari motosikalnya dan mengalami kecederaan patah di bahagian bahu kanan, patah jari kelingking, luka di bahu kiri dan kaki kanan,” katanya dalam kenyataan di sini hari ini.

Beliau berkata, suspek bertindak pulang ke rumah selepas insiden itu dan hanya mengetahui kes (kemalangan maut) berlaku setelah menonton berita di televisyen dan hebahan menerusi media sosial.

Mohd Azam berkata, untuk tujuan siasatan, pihak polis telah merampas motosikal jenis Yamaha miliknya dan beberapa barangan lain serta merakam percakapan suspek serta lima individu lain.

“Bagaimanapun suspek tidak ditahan kerana masih lemah akibat kecederaannya,” katanya.

Mohd Azam berkata, kedua-dua motosikal terlibat dalam kemalangan berkenaan akan dihantar ke Pusat Pemeriksaan Kenderaan Berkomputer (Puspakom) dan Jabatan Kimia untuk pemeriksaan lanjut.

Dalam kejadian tengah hari Rabu lepas, mangsa Ahmad Fadzil Omar Azaddin, 64, meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.

Kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian. – BERNAMA


Tak jadi kahwin ditipu tunang, Nurul Aiman akui masih kecewa

KUCHING: “Sangat sedih dan secara jujur saya masih kecewa sampai ke hari ini,” demikian reaksi Nurul Aiman Kamaruddin mengenai perasaannya selepas hasrat untuk berumah tangga dengan tunangnya tidak kesampaian kerana mendakwa ditipu wanita berkenaan.

Menurut Nurul Aiman, 28, dia memang tidak menyangka perkahwinan impiannya akan musnah selepas segala persiapan dibuat.

“Sudah tentu saya serius nak berkahwin, jika tidak… takkan saya sanggup nak menempuh perjalanan jauh ke rumahnya.

“Bagaimanapun, apa yang terjadi tak seperti dirancang hingga saya jadi sangat sedih kerana bukan hanya tanggung rugi tapi juga turut berasa malu.

“Tapi saya anggap apa yang berlaku ujian daripada Allah SWT dan keluarga banyak beri sokongan moral serta minta saya bersabar,” katanya ketika dihubungi Harian Metro semalam.

Berhubung perkongsiannya di Facebook (FB) yang tular hingga mengundang pelbagai andaian, Nurul Aiman berkata, dia tidak membaca komen netizen buat masa ini.

“Saya tak sanggup nak baca komen selepas muat naik hantaran itu dan mahu ruang untuk diri sendiri.

“Lagipun, bukti sudah ada jadi saya serahkan kepada pihak polis untuk jalankan siasatan.

“Saya juga sudah tidak berhubung dengannya (wanita itu), kali terakhir pun pada hari pernikahan dan itu pun tak dijawab malah bapanya turut menyekat nombor panggilan saya,” katanya.

Nurul Aiman berkata, dia tidak pernah meragui atau mengesyaki status ‘tunangnya’ itu kerana bapa wanita terbabit sendiri hadir ketika majlis pertunangan mereka.

“Daripada awal perkenalan, dia perkenalkan namanya lain dengan nama sebenarnya, malah waktu majlis pertunangan, bapanya hadir dan mengiakan namanya.

“Jadi, sudah tentu saya percaya dan yakin dengannya namun tak sangka lain pula jadinya,” katanya yang sudah membuat laporan di Balai Polis Daro dekat sini, pada 10 November lalu.

Ditanya adakah dengan apa yang terjadi itu membuatkan dia serik untuk berkenalan rapat dengan wanita lain dan berkahwin, Nurul Aiman berkata, dia menyerahkan soal jodoh kepada Yang Maha Esa.

“Urusan jodoh, saya serahkan kepada Allah SWT,” katanya.

Terdahulu, Nurul Aiman mendapat perhatian netizen selepas memuat naik hantaran di FB mengenai hari pernikahannya yang bertukar menjadi ‘mimpi ngeri’ selepas mendakwa ditipu seorang wanita yang didakwa sudah berkahwin dan mempunyai dua anak.

Penipuan wanita yang dipercayai bertugas sebagai anggota beruniform sebuah agensi kerajaan itu terbongkar selepas ibu saudara wanita itu sendiri mendedahkan hal sebenar.

Pendedahan dibuat ketika kunjungan Nurul Aiman bersama rombongan keluarganya tiba di rumah pengantin perempuan pada 10 November lalu yang sepatutnya menjadi hari pernikahan.

Lebih membuatkan Nurul Aiman kecewa adalah kerana dia dan wanita berkenaan sudah bertunang pada 12 Oktober tahun lalu dalam satu majlis di sini.

Majlis pertunangan diadakan di rumah kakak iparnya dan mengikut permintaan wanita itu serta bapanya.

Menurutnya, semua persiapan perkahwinan sudah dibuat termasuk memberi wang hantaran kepada keluarga pengantin perempuan itu namun lain pula jadinya apabila dia menanggung kerugian dan malu selepas ditipu.

Hantaran Nurul Aiman itu mengundang pelbagai reaksi dan andaian dengan ramai yang bersimpati tetapi ada juga mendakwa pemuda itu tidak ‘move on’ dan cuba membangkitkan kisah lalu yang tidak benar.

Setakat ini, wanita didakwa menipu Nurul Aiman belum tampil mengeluarkan kenyataan. – Harian Metro

Author

Media Variasi

View all posts

View all posts


Perdana Menteri ketuai delegasi Malaysia ke UNGA ke-77

NEW YORK: Perdana Menteri Datuk Seri Ismail Sabri Yaakob akan mengetuai delegasi Malaysia ke Perhimpunan Agung Pertubuhan Bangsa-Bangsa Bersatu (UNGA) ke-77 di sini.

Beliau akan menyertai pemimpin dunia dari lebih 150 negara yang mula tiba di bandar itu pada Selasa, selepas pandemik COVID-19 membuatkan mereka terpaksa berucap pada perhimpunan tahunan itu secara maya sejak dua tahun lepas.

Menteri Luar Datuk Seri Saifuddin Abdullah berkata tema sesi ke-77 itu, ‘Detik Peralihan: Penyelesaian Transformatif kepada Cabaran Bersaling Kait’, adalah tepat pada masanya dan membolehkan negara anggota memanfaatkan platform pelbagai hala itu untuk menangani isu yang dihadapi dunia.

“Perhimpunan ini sentiasa memberi penekanan terhadap komitmen kolektif yang dibuat pemimpin dunia untuk menangani cabaran pandemik COVID-19, konflik Rusia-Ukraine dan perubahan iklim,” katanya kepada media Malaysia di Pejabat Perwakilan Tetap Malaysia ke Pertubuhan Bangsa-Bangsa Bersatu di sini pada Selasa.

Saifuddin berkata sesi ini akan menjadi penampilan kedua perdana menteri di Pertubuhan Bangsa-Bangsa Bersatu (PBB), selepas menghadiri secara maya Sesi ke-76 tahun lepas berikutan pandemik COVID-19.

Antara pemimpin yang berucap di UNGA pada Selasa ialah Presiden Brazil Jair Bolsonaro, Presiden Turkiye Recep Tayyip Erdogan, Presiden Perancis Emmanuel Macron, manakala Presiden Amerika Syarikat Joe Biden akan berucap pada Rabu.

Menurut Saifuddin, Perdana Menteri yang dijadualkan tiba di sini pada Khamis untuk lawatan tiga hari, akan menyampaikan Kenyataan Negara semasa sesi Debat Umum pada Jumaat dalam bahasa Melayu, iaitu inisiatif beliau sendiri untuk mempromosikan bahasa Melayu di pentas antarabangsa seperti PBB.

Saifuddin berkata Ismail Sabri dijangka berkongsi dalam ucapannya, beberapa pengalaman Malaysia dalam menangani pandemik dan cabaran global, serta mengetengahkan beberapa penyelesaian kepada konflik global seperti situasi di Ukraine, Palestin dan Myanmar.

“Perdana Menteri juga akan menggariskan kepentingan konsep kewujudan bersama secara aman dalam menyelesaikan pertikaian secara aman bagi mewujudkan sebuah keluarga negara,” katanya.

Pada acara luar UNGA, Perdana Menteri dijadualkan bertemu Presiden Palestin Mahmoud Abbas pada Jumaat dan kedua-dua pemimpin akan menyaksikan majlis menandatangani empat memorandum persefahaman (MoU) antara Malaysia dengan Palestin, iaitu mengenai Penubuhan Mesyuarat Jawatankuasa Bersama, Kerjasama dalam Bidang Kesihatan, Pelancongan dan Hal Ehwal Islam.

Beliau juga akan mengadakan mesyuarat dua hala dengan Perdana Menteri Pakistan Shehbaz Sharif pada Khamis dan rakan sejawatannya dari Belanda Mark Ruttel pada Jumaat.

Saifuddin berkata buat kali pertama, delegasi rasmi Malaysia ke UNGA turut terdiri daripada dua wakil belia sebagai sebahagian daripada langkah PBB untuk memperkasa belia.

Perdana Menteri juga akan menjadi hos majlis makan malam ‘Keluarga Malaysia’ untuk diaspora Malaysia di New York. – BERNAMA